Uztailean utzi genuen negu-piurako giroa ez da apaldu eta hala moduzkoak izango dira bero zaleen uztak (tomate, alberjinia, piper...). Eskerrak Bargagainen jankizun genituen laharraren fruituak belztu direnari, ez dute beste urteetako gozo-punttua, jakina, baina gazizale garenontzako ez da punttu hoberik.\nGazi-gozo dema piztu izan du behin eta berriz masuston aldamenean topatu dudan zitori gorriak, Lilium martagon. Gutxitan, nonbehinka oso, izaten da lore hau ikusteko aukera. Geure honetan, Urbasa osoa iparretik hegorako zeharkaldi batean bi besterik ez, bi bakarrik, bakarra bi bai da hemen...\nIzateari izena jartzetik datoz demok; hizkuntzatik, hau da gizakion arteko konexio ezatik. Ikurra da Lilium landare generoa, ikurren landarea baita, enblematikoa. Lis lorea edo lilia, hau da loreetan lorea, deitu diogu. Genero osoaren Lilium eta ingelesezko lily eta frantsesezko lys izenak, euskarazko liliatik datozela esan baino nahiago dute latindutako grekoko leirion hitzetik datorrela esan. Lilia, berez, beste espezie bati, lore arrosa beharrean lore horia duenari deitzen zaio, Lilium pyrenaicum. Pirinioarra dena ere ez da nahikoa euskalduna. Hortixetik sortzen da, bada, ikurra, nobleziaren enblema, Nafarroako erreinutik. Noblezia edo jaun-andretxokeria eta era berean araztasuna adierazten ditu liliak. Kristauen garbitzearen, garbitu bai garbitu, ikur da. Klodobeo Frantziako lehen errege kristaua bataiatu zenean bere armarrian zituen hiru apo ederrak zerutik eroritako hiru liligatik aldatu omen zituen. Gandiagak antzera azaltzen digu Arantzazuko ama birjina eta garbitze honen imajina etengabe berritzen da gure poeten garunetan (Luis Jauregi Jaurtakol, Diego J. De Altzo, Anjel Bidaguren...). Zitoria ere deitzen diogu liliari; zito ala zital horia? Zito, gustuko dituen istingetatik; zital, berriz, edenetik, pozoitik letorkioke.\nUrbasako zitori gorriak ere badu bere dema. Egun ingeles kulturakoek “zaintzen” duten nomenklatura botanikoan Lilium martagon-aren martagona turkuen durbante modu bat adierazten duen “martagan” hitzetik datorrela ezagutu baino alkimista zaharren izen bat dela esan nahiago dute. Eta beraiek “Turk’s-cap lily” deitu. Euskaldunon pare turkoak; turkoak ala kurdoak?


Argiaren alaba - 111 Akademia\nTwitterFacebook\tAzala / Liburuak / Yolanda Arrieta / Argiaren alaba\nArgiaren alaba\t2014/06/24 - 05:59 Izenburua: Argiaren alaba\nMirarik hamazazpi urte ditu, aita amerikarra eta ama euskalduna. Estatu Batuetan bizi arren, ama eta izeko Amaia jatorri euskalduna mantentzen saiatu dira, betidanik, eta horregatik moldatzen da primeran euskaraz. Gaitasun handiko nerabea izanik, ez du inoiz arazorik izan letrekin eta zenbakiekin, baina berak dioen bezala, “adimena estatistiken gainetik doanean, emozioak auskalo, eta bizipenak, estatistikoki altutzat hartzen den adimena baino koska bi beherago, hegaldatzeak eskatzen duen abiada hartzeko lurrik gabe sentitzen da bat”. Horregatik, etxean beretzat antolaturiko planei aurrea hartuz, izeko Amaiarekin igaroko du 2013ko uda, aitita-amamen lurraldean. Era bitxi batean, ordea: denboran salto eginez, bi mende eta laurden aurretik, bertan hazitako neska idazle baten bizimoduan murgildu ahala, datuak fikzio bihurtzen.\tTweet Iritzia eman Iruzkina *


EUSKAL MUSIKA KATEA: NAIA (Naia Robles Arangiz)\nNAIA (Naia Robles Arangiz)\nNaia Robles Iparraldeko kantari euskaldunaren kanta polit bat, "Estitasuna" diskotik, 2008. urtean kaleratua. Bere izebari, Estitxu Robles kantaria, omenaldi intimoa bat egiteko grabatu zuten Naiak.\nCharles Diaz, kuatro\nGerad Luc, akordeoia\nRobin Gachis, organoa\nPhillippe Betachet, tromboia\nPascal Jean ,oboe\nXavier Salaberry, klarinete\nMaitane Saebastian, biolontxeloa\nMario Gachis, kitarra\nNaia Robles, ahotsa\n1993ko otsailaren 23 hartan, Estitxu Robles-Arangiz pausatu zen, 48 urtean, eta Euskal Herriko ahots bero hura isildu. Baina Naia ilobaren baitan, sentimenduak ez ziren sekula itzali. Izebarekin hamabi urtez kantuz ibili ziren, 80ko hamarkadan. «Hamabi urteko konplizitatea ez da horrela ahanzten». Horregatik, denbora eman du Naia Robles-Arangizek, Naiak, "Estitasuna" (Agorila, 2008) disko berria plazaratzeko.\n«Garai batean, kantatzen jarraitzeko zalantzak izan nituen». Estitxurekin ibilirik, Aritzak taldean aita eta anaiekin ariturik, eta bi abentura amaituak. Eta 2000. urtean, "Aingeru" ikusgarria sortu zuen Naiak. Bi urte berantago, izen bereko diskoa, lehen lana bakarrik. «Eta nire haurrak hasi ziren galdetzen. Nor zen beti aipatzen duzun izeba hura, nor zen Estitxu?», kontatu du Naiak. «Hamabost urte berantago, zirriborro bat zena geroz eta gehiago behar bat bezala agertu zait, Esti ospatu behar nuelako. Eta hamabost urte berantago, hamabost kantu bildu ditu. Omenaldi intimoa egin dio izebari, Estitxu eztiki estutuz. «Zenbat arrats pasatu ote ditugu elgarrekin. Hamahiru urte nituen Estirekin kantuz hasi ginenean! Kantuaren amodioa ikasi dut, nigan konfiantza hartzen, zehatzago izaten». Eta bere azken lana izebaren antzekoa egin du Naiak: suharra, alaia, emozioz beterik.\nAgorila etxea aukeratu du Naiak diskoa plazaratzeko, diskoetxeko Mario Gachis musika zuzendariari «berehala» pentsatu baitu. «Mundu intimo eta koloretsu bat eman dio». Estitxuren sorkuntza andana bat jarri ditu diskoan, kantu herrikoiak, eta Latinoamerikar kantuak. Aitak eta anaiek ere parte hartu dute diskoan, Oldarra abesbatzak, eta Naiaren haurrek ere bai.\nUna canción de Naia Robles, una cantante de Iparralde, o Pais Vasco francés. Su disco "Estitasuna", se grabó en 2008 y esta dedicado a la memoria de su tía, la cantante Estitxu Robles-Arangiz, que le enseño muchas melodías vascas antiguas y continuo conservando la tradición oral en euskera en su región.\n2013. "Eguberri songs"\nPublicado por http://euskalmusikakatea.blogspot.com/ en 2:05\n▼ dic 14 (28)\nMTG (MIND THE GAP)\nN-634 (NACIONAL 634)\nNA TUA MAN\nNAHI TA NAHIEZ


1980ko hamarkada - Wikipedia, entziklopedia askea.\n1980ko hamarkadak 1980etik 1989. urtera bitarteko iraupena du, biak barne.\nHamarkadak: 1970koa - 1980koa - 1990koa\nUrteak: 1980 1981 1982 1983 1984 1985 1986 1987 1988 1989\n1.1 Zientzia eta teknologia\n1.5 Pertsona nabarmenak\n1981eko apirilaren 12an Columbia espazio anezkalehenengo aldiz espaziorantz abiatu zen.\nAbuztuaren 12an IBM konputadore pertsonala aurkeztu zuten.\nIrailaren 22an Frantziako abiadura handiko trenak, TGVak, lehen bidaia egin zuen Paris eta Lyon bitartean.\n1982an "Internet Protocol Suite" (TCP/IP) delakoa estandarizatu eta mundu mailako sarearen kontzeptua zabaldu zuten.\nAbenduaren 31n emititu zuen lehenengoz ETB 1 euskarazko telebista kanalak.\n1983ko ekainaren 13an Pioneer 10 espazio-ontzia eguzki-sistematik irten zen gizakiak eginiko lehen aparatua bihurtu zen.\n1984ko otsailaren 7an Bruce McCandless NASAko astronautak lotu gabeko lehen espazio-itzulia egin zuen "Manned Maneuvering Unit" erabiliz.\nAbuztuaren 30ean Discovery transbordadoreak lehenengo hegaldi espaziala egin zuen.\n1985eko apirilaren 25ean HIESak lehen pertsona hil zuen Euskal Herrian.\nUztailaren 10ean Frantziako inteligentzia agenteek Greenpeace erakundearen "Rainbow Warrior" ontzia hondoratu zuten Aucklandeko portuan, Zeelanda Berrian, Mururoako saio nuklearretan sar ez zitezen.\n1986ko urtarrilaren 28an "Challenger" espazio anezkaren istripua izan zen, eta zazpi ontzikoak hil.\nApirilaren 26an Txernobylgo hondamendia jazo zen, inoizko istripu nuklearrik handiena izan dena.\nMaiatzaren 31an ETB 2 gaztelaniazko telebista kanalaren emisioa hasi zuten EH-n.\n1988an Stephen Hawking zientzialari britainiarrak "A Brief History of Time" liburu ezaguna argitaratu zuen, "Big Bangetik zulo beltzetara".\nBostongo Whitehead Institutuko zientzialariek, gizakiaren sexua erabakitzen duen genea (TDF) bakartzea lortu zuten, Y kromosoman dagoena eta gizonezkoetan bakarrik dagoena.\nJaponian munduko urpeko tunelik luzeena ireki zuten, Hondoko eta Hokkaidoko uharteen artekoa.\nKablezko transmisio-sistemarik modernoena inauguratu zen, zuntz optikozkoa, alegia.\n1989ko abuztuaren 25ean "Voyager 2" espazio zunda Neptunora iritsi zen, hamabi urtez espazioan ibili ondoren.\n1980ko maiatzaren 4an hil zen, Josip Broz Tito Jugoslaviako presidente sozialista herraildeko mariskala izendatutakoa.\n1982ko ekainaren 14an Falklandetako Gerra amaitu zen, Erresuma Batuak irabazi ziona Argentinari.\nIrailaren 30ean ETA politiko-militarraren sektore minoritarioak erakundea utzi zuen eta Euskadiko Ezkerrara lerratu zen.\n1983ko abuztuaren 25ean Bilbo eta Nerbioi ibarra (Bizkaia eta Araba) erasan zituzten uholdeek guztira 39 hildako eta 8 desagertu utzi zituzten, bai eta 200.000 milioi pezetako kalte ekonomikoak ere.\nMaiatzaren 11an "Confederación de Trabajadores del Cobre" sindikatuak antolatu zuen Txilen nazio mailako lehenengo protesta Pinocheten erregimenaren aurka. Aurreko urtetik herrialdeak pairatzen zuen krisialdi ekonomiko latza, diktaduraren errepresio politikoa eta indarkeriaz gain\nUrriaren 16an Lasa eta Zabalaren hilketa eragin zuen GALek, talde horren lehenengo ekintza izan zena. 1987 arte 27 pertsona hil eta 26 zauritu egin zituzten.\nAbenduaren 10ean Raúl Alfonsín Argentinako presidente izendatu zuten, herrialdean demokrazia berreskuratuz diktaduraren garaiaren ostean.\n1984ko urriaren 31an Indira Gandhi Indiako lehen ministroa erail zuten.\n1986ko irailean Eusko Alkartasuna alderdia sortu zuten.\n1987ko ekainaren 19an ETAk egin zuen populazio zibilaren aurkako bere historia osoko atentaturik odoltsuenetakoa Bartzelonan, Hipercor supermerkatuan 21 pertsona erailez eta beste 45 zaurituz.\nAbenduaren 8an Lehenengo Intifada piztu zen Palestina eta Israel artean.\nAbenduaren 11an ETAk eskala handiko beste atentatu bat egin zuen, Zaragozako Goardia Zibilaren koartelaren aurka oraingoan, 11 hildako eta 88 zauritu eraginez.\n1988ko ekain eta irail artean Yellowstone Parke Nazionalak pairatu zuen sute kate suntsigarria, mundu mailan lehenengo aldiz Klima aldaketaren mehatxua piztuz.\nEkainaren 23an Bilboko Euskalduna ontziolaren itxiera onartu zuten langileek eta sindikatuek. Lau urtez, itxieraren aurkako borroka Euskal Herriko historian sonatua izan zen.\nAbuztuaren 20an Iran-Irak gerra amaitu zen. Milioi bat pertsona hil zirela kalkulatzen da, %60a irandarrak.\n1989ko apirilaren 15etik ekainaren 4ra Tiananmen plazako protestak gertatu ziren Beijingen (Txina). Erregimen komunistaren erantzun militarrak hildako zibil kopuru zehaztu gabea eragin zuen, 400 eta 2.600 artean beti ere.\nAzaroan ekin zioten Berlingo harresia suntzitzeari, Gerra Hotzaren amaiera irudikatuz sinbolo nagusi moduan.\nAbenduaren 25ean Nicolae Ceaușescu Errumaniako presidente komunista fusilatu zuten emaztearekin batera.\n1980etik hasita eta 4 urteetan zehar Donostiako Zinemaldiak krisialdi larria jasan zuen. Hala ere, honen arduradun Diego Galán bihurtzean aurreko goreneko mailarako bideari berrekin zitzaion, eta Donostia Saria ezarri zen.\nApirilaren 15ean Jean-Paul Sartre idazle eta filosofo frantziarra hil zen.\nApirilaren 29an Alfred Hitchcock zinema zuzendari ingelesa hil zen.\nUztailaren 25ean AC/DC talde australiarrak "Back in Black" disko arrakastatsua kaleratu zuen.\nAbenduaren 8an John Lennon musikari ingelesa erail zuten.\n1981eko martxoaren 1ean estreinatu zuten "Chariots of Fire" film britainiar arrakastatsua, soinu banda goraipatua daukana.\n1982ko ekainaren 11an Steven Spielberg zinema zuzendari estatubatuarrak "E.T. the Extra-Terrestrial" estreinatu zuen, garai guztietako adiskidetasuna nahiz zientzia-fikziozko filma onena izan dela hainbat kritikarik aipatu dutelarik.\nAzaroaren 30ean Michael Jacksonek "Thriller" diskoa kaleratu zuen, historiako salduena izan dena munduan 65 milioi alerekin.\nAbenduaren 8an Gabriel Garcia Marquezek Literaturako Nobel Saria erdietsi zuen.\n1983ko ekainaren 1ean The Police talde britainiarrak "Synchronicity" album arrakastatsua kaleratu zuen. Hiru urte geroago, azkenik, taldea desegitea erabaki zuten.\n1984ko ekainean Bruce Springsteen abeslari estatubatuarrak "Born in the U.S.A." disko arrakastatsua kaleratu zuen.\nUrte hartan Oskorri talde bizkaitarrak "Alemanian euskaraz" disko entzutetsua atera zuen.\n1985eko uztailaren 6an Lluís Llachek jendetza erakarri zuen Camp Noun eskainitako kontzertura, 100.000 pertsona baino gehiago bilduz. "Camp del Barça, 6 de juliol de 1985" diskoa grabatu zuen bertan zuzenean.\nUztailaren 13an Bob Geldofek abiatutako ekimenaren ondorioz "Live Aid" izeneko kontzertu gogoangarriak egin zituzten batera Wembley estadioan Londonen (72.000 perstona) eta John F. Kennedy estadioan Philadelphian (100.000 pertsona). Miloika pertsonak ikusi eta entzun ahal izan zituzten telebista eta irratiaren bidez munduan zehar. Artisten artean Status Quo, Queen, U2, David Bowie, Paul McCartney, Madonna eta Tina Turner egon ziren. Etiopiak jasandako gosetearen ondorioen aurka egin zuten ekimena.\nUrte hartan bertan Kortatu talde gipuzkoarrak, Euskal Rock Radikalaren ikur nagusietakoa, taldearen izen bereko albuma argitaratu zuen.\n1986an Milladoiro talde galiziarrak Goya Saria eskuratu zuen "La mitad del cielo" pelikularen soinu bandarengatik.\n1987ko martxoaren 9an U2 talde irlandarrak "The Joshua Tree" disko arrakastatsua argitara eman zuten.\n1988an Itoiz taldeak Getxon emandako zuzeneko kontzertua "Eremuko Dunen Atzetik Dabil..." izeneko disko bikoitz batean bildu zuten.\n1989an Bernardo Atxaga idazle euskaldunak Espainiako Narratiba Sari Nazionala eskuratu zuen, "Obabakoak" lanagatik, euskarazko autore batek lehen aldiz lortzen zuelarik.\nAzaroaren 16an San Salvadoren 6 jesuita hil zituzten (Ignacio Ellacuria, Ignacio Martin-Baro, Segundo Montes, Joaquin Lopez y Lopez, Juan Ramon Moreno eta Amado Lopez). Askapenaren teologia defendatzen zuten eta hilketak El Salvadorko Gerra Zibilaren baitan gertatu ziren.\n1980ko Udako Olinpiar Jokoak antolatu zituzten Moskun (SESB). Sobietarrak garaileak izan ziren dominei dagokienez eta bigarrenak Alemaniako Errepublika Demokratikoa izan zen. Atleta nabarmenen artean Steve Ovett, Sebastian Coe eta Tatiana Kazankina izan ziren. AEBek eta beste 64 herrialdek boikota egitea erabaki zuten, Gerra Hotzaren garaian bete-betean.\nMaiatzaren 14an Martin Zabaleta bihurtu zen Everesteko gailurrera iritsi zen lehen euskaldun, Pasang Temba xerpa lagun zuela.\nUrte hartan bertan Kaiku Arraunaren Kirol Elkarteak Kontxako Bandera erdietsi zuen, baita hurrengo bi urteetan ere, hamarkadan garaipen gehien lortu zuen kluba izan zelarik.\n1981ean Bernard Hinaultek Frantziako Tourra irabazi ziuen hirugarren aldiz. 1982an eta 1985ean irabazi zituen laugarrena eta bosgarrena, bere azkenak. Hamarkada eta lasterketa honetan garaipen gehien lortutakoa izan zen.\nApirilaren 26an Real Sociedad Donostiako futbol taldeak bere historian lehenengo aldiz Espainiako Liga txapelketa irabaztea lortu zuen, Arconada, Zamora, Lopez Ufarte eta Satrustegi bezalako jokalariek talde mitikoa osatzen zutela eta Alberto Ormaetxea entrenatzailea zelarik. 1982an arrakasta bera errepikatuko zuten.\n1982ko Munduko Futbol Txapelketan, Espainian antolatua, Italiak Alemaniari irabazi zion finalean. Hirugarrena Polonia izan zen.\n1983 eta 1984an Bilboko Athletic Klubak Espainiako Futbol Liga irabazi zuen, historiako bere zazpigarrena eta zortzigarrena, Argote, Zubizarreta, Dani eta Goikoetxea jokalariekin, besteak beste, eta Javier Clemente entrenatzailearekin.\n1984ko Udako Olinpiar Jokoak egin zituzten Los Angelesen (AEB). Herrialde anfitrioia izan zen garaile argia alde handiz, eta Carl Lewis, Daley Thompson, Michael Gross, Mary Lou Retton eta Michael Jordan nabarmendu ziren beste batzuen artean. Bestela, 14 herrialdek uko egin zion parte hartzeari, tartean SESB, Ekialdeko Alemania eta Bulgaria.\n1985ean Saski Baskonia taldeak, "Caja de Alava" izenarekin, historiako bere lehenengo titulua irabazi zuen, Asoziazio Kopa hain zuzen ere CAI Zaragozaren aurka.\n1986ko Munduko Futbol Txapelketan, Mexikon antolatua, Argentinak Alemaniari irabazi zion, hirugarrena Frantzia izan zelarik.\nUrriaren 17an Reinhold Messner bilakatu zen lehenengo pertsona 14 zortzimilakoak igotzen, Lhotsera iritsi ostean.\n1987an Bidasoa Kirol Klubak bere lehenengo Eskubaloi Liga Txapelketa irabazi zuen, FC Barcelonaren aurka.\n1988ko Udako Olinpiar Jokoak aurrera atera zituzten Seulen (Hego Korea). Sobietar Batasuna, Alemaniako Errepublika Demokratikoa eta Ameriketako Estatu Batuak izan ziren domina gehien lortu zituztenak, orden horretan eta beste herrialdeetatik tarte handiz. Atleten artean Matt Biondi, Kristin Otto, Steffi Graff, Naim Suleymanoglu eta Sergei Bubka aipatzekoak dira.\n1989an Akaba Bera Bera emakumezkoen eskubaloi taldea sortu zuten.\nCarlos Garaikoetxea Euskal Autonomia Erkidegoko lehendakaria izan zen 1980tik 1985era EAJ alderdiarekin. Hurrengo urtean, barneko ika-miken ostean, Eusko Alkartasuna partidua sortu zuen beste kide batzuekin batera.\nDalai Lamari (Tenzin Gyatso) Bakearen Nobel Saria eman zioten 1989an, Tibeten aldeko borrokagatik.\nDaniel Ortega presidente nikaraguarra izan zen 1985etik 1990 arte, eta berriz 2007tik aurrera. Nazio Askapenerako Fronte Sandinistarekin (FSLN) beti ere.\nDesmond Tutu gotzain hegoafrikarrak Bakearen Nobel Saria lortu zuen 1984an apartheidaren aurkako borrokagatik. Hala ere, nabarmendu da HIESa, tuberkulosia, sexismoa eta pobreziaren kontra lan egitearren.\nFelipe González Espainiako presidente izendatuta 1982, 1986, 1989 eta 1993an PSOE alderdiarekin. Bere agintaldietan Europako Ekonomia Erkidegoan sartu zuen herrialdea, eta beste afera batzuen artean GAL talde terroristarekin bere gobernuak edukitako balizko inplikazioa ikertu zuten.\nFrançois Mitterrand Frantziako presidentea izan zen 1981 eta 1995 artean, Alderdi Sozialistarekin. Charles de Gaulleren gobernuan parte hartu zuen gaztetan Bigarren Gerra Mundua amaitu ondoren eta, besteak beste, Europar Batasunaren bultzatzailea izan zen.\nLech Wałęsa buruzagi poloniarra Solidarność sindikatuaren buru bihurtu zen 1981ean, askatasunaren aldeko borrokagatik Bakearen Nobel Saria eman zioten 1983an eta 1990 eta 1995 artean herrialdeko presidentea izan zen.\nMargaret Thatcher Erresuma Batuko lehen ministroa izan zen 1979 eta 1990 artean Alderdi Kontserbadorearekin. Falklandetako Gerra izan zen bere agintaldiaren pasarte ezagunenetakoa.\nMikhail Gorbatxov SESBeko presidente komunista izan zen 1985 eta 1991 artean. Glasnost eta Perestroika prozesuei esker erregimen zaharra bertan behera utzi eta Gerra Hotza amaitzen laguntzeagatik Bakearen Nobel Saria eskuratu zuen 1990ean.\nRonald Reagan AEBetako presidente errepublikarra izan zen 1981 eta 1989 artean. Gerra Hotzaren garaian nabarmendu zen komunismoaren aurkako politikagatik, baita Iran, Nikaragua, Libia eta Grenadan egindako interbentzio militarrengatik.\nAzken aldaketa 31 abuztua 2020(e)an, 21:09(e)tan\nOrriaren azken aldaketa: 31 abuztua 2020, 21:09.


Auzipetuei elkartasuna adierazteko giza sarea egingo dute asteartean Altsasun - Nafarberri\nHome Altsasu Ekialdeko Nafarroa Auzipetuei elkartasuna adierazteko giza sarea egingo dute asteartean Altsasun\nAuzipetuei elkartasuna adierazteko giza sarea egingo dute asteartean Altsasun\nUnknown ordua: 19:53 Altsasu, Ekialdeko Nafarroa,\nAltsasukoak Aske! plataformako kideek mobilizazioak iragarri dituzte datorren astearterako. Egun horretan bertan dira deklaratzekoak atxilotutako 7 gazteak, bi guardia zibili eraso egitea egotzita.\nHoriek hala, eta auzipetuei eta haien senideei elkartasuna adierazteko asmoz, giza sarea egingo dute hilaren 20an, arratsaldeko 20:00etan. Kultur Gunetik abituko dira 8 edo 9 giza kate eta auzipetuen etxerainoko bidea egingo dute, handik berriz plazaraino.\nAltsasu, Ekialdeko Nafarroa\nAltsasu Ekialdeko Nafarroa


Arkumea bi egosketetan, baratxuri freskozko “kastroia” eta patata berria | EKOmercado - Mercado de productos ecológicos\nSukaldaria: Manu Ortiz de Elguea, Lezaun upeltegiko erretegiko sukaldaria\n1 kg inguruko paletilla bat\n400 g baratxuri-kastroia\n1dl oliba-olio, 2 dl ardo zuri\n2dl moskatel ardo\n100 gr onddo\n100 gr típula\nLehen egosketa: lau mahaikiderentzako paletilla betea\n1 kg inguruko paletilla bat, 400 g baratxuri-kastroia, 1dl oliba-olio, 2 dl ardo zuri, 2dl moskatel ardo, 100 gr onddo eta 100 gr típula\nKendu hezurra paletillari eta gorde. Betegarria prestatzeko, kastroiak gorritu gabe bigundu. Saltsa egiteko: karamelatu su baxuan tipula, gehitu baratxuria eta onddoa. Prestatu ondoren, gehitu moskatela eta ardo zuria, eta urritu. Bota gatza eta piperbeltza eta gorde. Bete hezurrik gabeko paletilla, lotu listariarekin eta laberatu 110º-ra 45 minutuz. Igo labea 200º-ra eta amaitu beste 10 minutuz laberatzen. 15 minutuko atsedena hartu, listaria askatu, moztu eta salseatu.\nBigarren egosketa: arkume txuletak\nGatzatu eta gorritu txuletak su bizian, nahi den puntua lortu arte. Zuritu eta moztu patata gogokoen duzun moduan, bota gatza eta piperbeltza, jarri labeko erretilu batean eta laberatu 140º-ra. Egosketa ebakiaren tamainaren araberakoa izango da. Azken 5 minutuetan, gehitu menda eta oreganoa patatei.\nJarri patata oinarri gisa, eta gainean paletilla beteko medailoi bat. Alde batean, jarri txuletak eta saltsatu onddo-saltsarekin.


[Erreportajea] Menditik ibaira urak bere bidea jarrai dezan : Bidasoko Hitza\n[Erreportajea] Menditik ibaira urak bere bidea jarrai dezan\nUholdeak prebenitzeko lehen fasea bukatuta, Jaizkibel mendiko ekialdeko urak Higer farolan bildu eta Arrokako biribilguneraino bideratuko dira. Bidasoa ibaira isuriko dituzte bertatik.\nBost metroko luzera eta hiru metroko zabalera du biribilguneko gainezkabideak.\nRamon Iribarren pasealekuan eta Higer bidean euriteen ondorioz orain arte ikusitako ur jauziak, luiziak eta uholdeak saihesteko, edota hein handi batean, horiek arintzeko abiatutako lanen lehen fasea bukatu dute Uraren Euskal Agentziak eta Txingudiko Zerbitzuak-ek (Txinzer) aste honetan. Jaizkibelgo ekialdeko hegaleko uholdeak prebenitzea, horiek sortutako kezka apaltzea, eta urte luzetan zehar emandako irudi ikusgarriak ez errepikatzea izan da 2,5 milioi euroko esku hartzearen helburua.\nTxomin Sagarzazu Hondarribiko alkateak, Leire Zubitur Txinzerreko kudeatzaileak, eta Antonio Aiz Uraren Euskal Agentziako zuzendariak instituzioen arteko lankidetza nabarmendu zuten gisa honetako obra aurrera eraman ahal izateko. Izan ere, hamazazpi hilabetez luzatutako lanen aurrekontua partekatu dute Txinzerrek eta Uraren Agentziak, osotasunaren %57,5 eta %42,5eko ekarpena eginda.\nJaizkibelgo ekialdeko arroetan sortutako ura biltzea eta Bidasoa ibaira bideratzea izan da lehen fasearen erronka. Zubiturren arabera, farolako errepideak ur horien bidea oztopatzen zuen, gainetik pasa eta Iterlimen atzealdeko amildegitik erortzen zen. «Lanen ondorioz, hori dagoeneko ez da gertatuko», esan zuen herenegungo agerraldian. Horretarako, itsasargiaren inguruan eraikitako kolektorea arduratuko da bilketaz, eta hoditeria berriari esker, Arrokako biribilgunean sortutako ebakuazio galeriaraino iritsiko da ura. Han banatuko dira ur zikinak eta euri urak, baita Bidasoa ibaira isurtzen den uraren kalitatea etengabean neurtu ere. Solidoak ibaira iristea ekiditeko 3 milimetroko zuloak dituen bahea ezarri dutela erantsi zuen Zubiturrek.\nLehen fasea bukatuta, bi hilabeteren bueltan ekingo diotela bigarrenari iragarri du Txinzerreko kudeatzaileak. Gipuzkoako Foru Aldundiak gauzatuko du, eta Arrokako biribilgunetik Iterlimen hasieraraino drainatze eta saneamendu sistema berrituko dute, baita Baserritar etorbidean Talaia ikastetxeraino ere. Hirugarren eta azken fasean, Baserritar etorbideko urak Foru kaleraino bideratuko dituzte bertako drainatze eta saneamendu sarea osatuz.


Tremesa — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Tremesa\nOier Gorosabel 2015/06/11 07:31\nAulesti partian darabigun speleo martxia dala eta, sarri izaten gara Zarrabentan. Badira hille batzu ogi berezi bat ikusi nebala: “Zer da hau?” eta “Tremesa”. Gaur, Santa Eufemiako zelaixan izan dogun parrandatxorako pare bat ale hartu dittudaz, baitta gizonari zer berezittasun dakan galdetu be. Hauxe izan da gitxi gora behera berak esandakua.\nEskuman, Zarrabentako tremesa\nBerez, benetako tremesa beste gauza bat zala. Ogi hau Okamikako ogitegi industrial baten egindakua da, haren antza emonda.\nTremesa, berez, basarrixetan astero egitten zan, ogi normalen labakadian ostian, sobran geratutako oriakin.\nEurak be egin izan dabe oin dala 6 urte arte, etxeko laban ogixa egittiari laga zetsen arte.\nOgi zapala zan, talo tipokua, gaiñetik arrautziakin gorrittuta. Ogi korrientia baiño berezitxuagua zan, astian behin jatekua, eta mamin gitxiago zekanez egunian bertan jan bihar izaten zan, bestela gogortu egitten zalako.\nHortaz aparte, Pazkoan antzerako ogi bat prestatzen zan, baiña apaingarri gehixagokin: “mokotza” esaten jakon. Ohitturia zan amabitxixak besuetakuari mokotza erregalatzia.\nHonaiñok Zarrabentako gizonak kontautakua.\nOgixak historia luzia daka gure gizartian. Paleo dietako jarraitzailliak ados izango ez badira be, nik maittasun haundixa detsat ogixari, bai gusto ona dakalako, baitta gizakixan historian izan daben papel garrantzitsuangaittik. Izan be, Homo sapiensan garapenian salto haundixa izan zan laboriak menderatzia, giza elikagai bihurtzia, eta honekin energia itturri merke eta ugarixa lortzia. Horren ondorixua gara gu.\nHorregaittik, gizakixa eta ogixa alkarrekin ibilli diralako juan dan millaka urtietan, lexikuan leku haundixa izan dau beti (hiztegixetan dakazen aldaerak begiratzia baiño ez da bihar). Halan be, Historian gauzak aldatu egin dira eta berba bakarrak esanahi desbardiñak hartu izan dittu aroz aro: gogoratu lehengo artua (Panicum miliaceum) arto barrixak (Zea mays) ordezkatu zebanekua... gari motak be asko aldatu izan dira, azkenak oin dala ez urte asko... gure gurasuak gaztetan jaten zeben “fota” eta ogi baltza guk ez doguz ezagutu... Halan, etxata arrarua egin Zarrabentako gizonak kontautakuak eta Eibarko hiztegixan topau dotenak bat ez etortzia:\ntremes. iz. (TE). Torta de pan moreno, (pan) bazo, comuña. "Eralgi bako urunakin egindako ogixa, zahi eta guzti; gehixenetan arturuna eta urun zurixa nahastian daukazena" (ETNO). "Biribilla, erre gabekoa eta irina gainetik izaten zuen. Umeek eta ez hain umeek oso estimatua izaten zuten" (EEE, 144). Elgeta-kaleko labarixak eitten eban tremesa gozuetarikua zan. / Gerra ostian jaten genduan ha tremesia eta, artua eta... ha zan ona!!.... / Tremesa izeten zan bueltakue. Ogixe piskat luzantza. Izena diferentie, zer ostien jateko igul txamar: Zeozer izeten zien bastotxuago, baiña ez, ez eukan... Loditxuago izeten zan, ta pixkat tronkotxuago urtetzen zan, tronkotxuago. Ik. ogi-tremes.\nBeraz, nahiz eta Zarrabentako ugezaban iritzixan, “benetakua” ez izan, zapatuetan hor izango dozue ogitxo berezi hau. Ni behintzat zale-zalia naiz: bestiak baiño gatz gitxitxuago daka (eskertzen da), ariña da jateko, kobara (edo mendira) eruateko erreza, ogibittartian gauzak sartzeko forma egokixa daka... Probatzen badozue, kontau!\netiketak: berbologia, culineitor, zaharreologia


Irrati elkarrizketa Lauroko futbol neska jokalariei – Lauro Ikastola\nIrrati elkarrizketa Lauroko futbol neska jokalariei\nLauro Admin erabiltzeak argitaratua. 30 urtarrila, 2019.\nAsteazkenean, urtarrilak 30, Radio Euskadiko Boulevard programarako elkarrizketa egin diete Lauro Ikastolako futbol neska jokalariei: batetik, Lauro futbol talde femeninoko lau jokalari, Maren, Nagore, Olatz eta Jone; eta bestetik, Lauroko ikasle diren Athletic-eko hiru jokalari, Eider, Julene eta Saioa. Nerea Diaz irakasleak ere lagundu die, Athleticen nesken ekipoko lesio-berreskuratzaile den aldetik.\nUrtarrilaren 30ean San Mamesen jokatuko den Erreginaren Koparen inguruko hizketaldia izan da. Neskak urduri agertu badira ere, indarra eta animoak trasnmitut nahi izan dizkiete Athletic-eko jokalariei gaurko partida garrantzitsuaren aurrean.\nAudioa entzuteko KLIKATU HEMEN\nInes Borchers ikaslea, Estatu mailako Matematika Olinpiadarako sailkatua28 urtarrila, 2019 DBHko 3. mailako Plastika arloko Ekosistemak proiektuaren erakusketa eta marrazketa digitalaren jarduerak LHko 5. mailako ikasleentzat1 otsaila, 2019


BAKE ALA GERLA?\nAspaldiko urthetan ez dugu Frantzian ikusi, ez eta entzun egun hautan bezen hurbildanik, egunetik biharrera leher egitekotan, gerla; eta ez nola nahikoa; menturaz egundaino Europan eta bertze non nahi ere izan den gerlarik izigarriena.\nBi populu handi, hala nola Frantzia eta Alemania, buruz buru elgarren kontra ezartzeko orde, hiru, lau, sei, zortzi, nork daki zonbat nazione, oro sutan, oro elgarren hilka, karraskan lotharazteko aiher den gerla bat; arte laburrez oraiko tresna ikaragarriekin bazterrak oro erhauts bailitzazke; guziak odoletan, pusketan ezar, behingo larrutuak hobekienik geldi litazkenak, eta nork daki zonbat eta zoin sekulakotz suntsituak.\nGerlaren piztalea nor den, zer den, zer eta nor izan den, orotan ez bada, gehienetan, bethidanik, galda zozuete gure etsai framazon eta diren bezalako nahasi tzar horier. Ahoa bethez erranen dautzuete direla izan eliza gizon, fededun, apezak eta apeztiarrak.\nGezur bat hori, deus dakitenek nekez sinetsiko dutena; bizkitartean, erranaren bortxaz, jende xeheari asko aldiz irets-arazi diotena.\nErlisionearen etsaiek ba; ezin ikusiz begien aitzinean erlisionea, piztu dute hogoita bortz aldi gerla, poxoluz erlisionea, suntsitu, ezeztatu nahiz.\nBainan erlisionea, bereaz bera, ez da gerla piztale; kontrarat.\nBakarrik herriaren amodioa ba, herriko zuzenen zaintzeko karra ba sustatzen du, azkartzen bihotzetan, bizi atxikitzen; soldadoari altxatzen dio bihotza erlisioneak; erakaste dio bere eginbidea; gogoan ezartzen: eginbidetan den handienari, herriaren begiratzekoari ez diola behar egin uko.\nHori zeiea gaizki zonbeiti? Non litake herria? Non ginitazke oro, zoin gureaz gure, soldadorik ez balitz, ez armadarik, ez herriko zedarrien zaintzalerik? Arrotz etsaiari nork nola iharduk, zuzen kontra jazarri nahi zaukunean, edo gure lurreri, ontasuneri lothu.\nZuzenari esku emaiteaz eta kanpoko etsaiari burutzia egiteaz bertze lanik ez lukete behar soldadoek.\nAhalgegarri da, bertzeak bertze, asko aldiz barneko etsaien, hemengo berekoen, herritarren larderiatzeko behartzen baitire soldadoak.\nOxala ez balitu Gobernamenduak tzarkeriako ere, hala nola fraide eta serora gaizkirik egiten ez dutenen kasatzeko beren etxeetarik, ohointza batzuen ere egiteko, ez balitz bermatzen armadari!\nHolako lan tzarrendako ez, bainan zuzenari emaiteko indar, onhartzen du erlisioneak soldadogoa; ez gerla gosez, bakea nahiz ba orotan ikusi; gaixtaginekin ez bailitake bakerik, armado on azkar baten larderia gabe.\nPolitikero tzarrek dute soldadogoa begietan, ohoinek eta gizon hiltzalek jandarmea bezala.\nEz direa frango koska eta xede gaixtoko gizon, gobernamendurik ere izan dadin sobera baitzeie; oro ororen nausi, edo nehor nehoren; bakotxak nahi duena egin, nahi ez duena ez… hobeki ginitazkela baiterasate. Nik uste ba, jou!!!\nErlisionea gerla piztale! Haren etsaiak bakezko gizon! Itxura du ba! Ez direa egitetateak hor, lekhuko?\nLurden izan bazinete iragan astean, hanxe ikusiko zinuten ez denez erlisionea bakearen alde.\nAditzekoak ziren, harat bilduak, han mintzo gizonen, gizon guzien, bereziki giristino guzien arteko bakeaz, batasunaz, aneiatasunaz, Apezpiku bihotz handidun batzu: angles, italiano, amerikano, rusiano, ba eta urrunagoko.\nGoraki zioten beren mintzaldi ederretan aldizka orok: oro elgarren haurride girela mundu huntan; orotako haurridenik, gu kotolikoak.\nHanitzi begiak busti ere zaizkote, gerlazko burrunbaz oro betheak diren egun hautan, hanxe Lurderat jina, han mintzo, Cologne hiri handiko aleman apezpiku bat, boza ikaratzen zitzaiolarik eta bihotza pil-pil ari aise ageri omen, zinez mintzo zela? «Zertako ez ginuken behar elgarrekin bakea, bake osoa, katolikoek bederen katokoekin, edo zoin herrialdetako izanik ere?\nHunkigarriak omen ziren Lurden aleman buruzagi katoliko baten ahotik bakezko, elgarren amodiozko elhe hoik iragan astean.\nBizkitartean geroztik oraino are lazgarriago doazi gerlazko ximitxtak eta ortziak.\nAgian Jainkoak eta Ama Birjinak entzunen dituzte Lurden, Aita Sainduaren ordain han zen kardinale buruzagiak egin-arazi dituen othoitz kartsuak, bakearentzat.\nDiraukula bakeak. Jainkoak beira gitzala gerlatik!…\nEgun hautako berria da, oraikoan gerla dugula, eta laster. Poincaré, gure Errepublikako jaun Presidenta, Rusiatik itzultzean, izan da Suediako hiri-nausian. Bainan, gero etorri da berehala Frantziarat, Norvegiako eta Danemarkako hiri nausietarat joan gabe, xedea zuen bezala.\nIzkribatu diote bi erresuma hoitako erregeeri, sartu behar duela lehenbailehen Frantziarat, gerlazko dixidu handien gatik, eta joanen dela heieri agur egiterat bertze aldi batez, ahal duen bezen laster.\nHuna zer gertatzen den. Orhoit zarezte nola, orai duela ilabethe bat, hil zuten Autrixiako enperadore zaharraren iloba, horren ondotik enperadore behar zena, bere emaztearekin. Hango poliza miatu da nola gertatu den izigarrikeria hori, eta huna zer duen atzeman. Serbiatik etorriak zirela hiltzaileak, eta handik bazituztela laguntza handiak, bereziki kargudun andana baten ganik.\nFroga hoik bildu ondoan, Autrixiako gobernamenduak egorri diozka galde batzu Serbiakoari, gerlaz dixidatzen duelarik, ez baditu onesten bi egunik barnean. Serbiakoak onetsi ditu, ez guziak, bainan gehienak. Orduan Autrixiak kendu du Serbiatik bere emabaxadorea, eta egorri Serbiakoa Autrixiatik kanpo.\nEz dakigu oraino eia gerla hasiko den.\nBainan heien artean hasirik ere, nola beldur izaiteko dugu Frantzian? Huna zergatik.\nNola Autrixia Serbia baino hainitzez handiago eta azkarrago baita, leher dezake errexki. Bainan Rusiak erran du, lehertzerat utzi baino lehen, Serbiaren alde emanen dela.\nRusia hola guduan sartzearekin, Alamaniak hitzeman du bere soldadoak egorriko dituela Autrixiaren laguntzerat. Orduan Frantzia ere bortxatua da bere adiskide Rusianoekin bat egiterat.\nIkusten duzue, zer dixiduen erdian garen. Jainkoak beira gaitzala gerlatik!\nOrtzegun eguerditan gira. Bake ala gerla? Zertara goazin dakiena ixilik dago. Depexa depexaren gainera heldu; egia batentzat: hamar gezur. Gehienak deus jakin gabe mintzo.\nBakarrik segur dena da Europa guzian, edo bederen guri doazkun tokietan gerlazko su bat izigarriaren lotzeko hirriskuan girela.\nIzpar itzela dabil. Guda gorri inpernutarra urtengo ete dan gaur Europan bildurra dago. Ez al da egituko atzo ebillan zurrumurrua! Guzurtuko al da!\nDoipuru ona, biotza ausita, alegiñetan ei dabil ia eragozten dauan guda deungea. Jaunak lagunduko al dautso!\nDauke atzoko izparrak. Zarata asko dabil, igarten da gudea ez dabela gura Laterrietako (Estaduetako) nagusiak, eta alegiñetan dabiltzela Osterreitz eta Serberria bakean ipinteko. Bestetik, Doipuruak be eskatu dautso Osterreizko Kaiserri (enperadoreari) al dauala ez daiala amaitu bere agintaritza ainbat eta ainbat gixajoen odolez gorri-gorri eginda. Kaiser ori zar-zarra da; ta kristau ona, ta esan leike alegiñik andienak erabilliko dauzala gudea eragozteko.\nOneek dira atzoko izparrak. Gaur ez dakigu zelakoak etorriko diran. Antz ona badago egon, baiña ondiño ezin esan leike gudea eskier (seguru) atzeratuta dagoanik.\nLengoa idatzita gero etorri dira izparrak, errusitarrak eta doixtarrak asi dirala alkarri tiroka, baita serbatarrak eta osterreiztarrak be.\nBeraz asi da gudea, guda madarikatua, guda inpernutarra. Nok zenbatu leiz guda ikaragarri onek ekarriko dauzan kalteak gogoentzat eta gorputzentzat eta ogasunentzat?\nArtu daigun Jaunaren zigortzat, eta otoi dagiogun bakea emon daiskula.


Mark Shuttleworth (Welkom, Hegoafrika, 1973ko irailaren 18a - ) informatikari eta enpresaburu hegoafrikarra da. Canonical Ltd enpresaren fundatzailea da, software askeen enpresa sustatzailea. Espazioan iristean lehenengo afrikarra izan zen, mundu osoan bigarren espazio-turista.\nMark Shuttleworth (Welkom, Hegoafrika, 1973ko irailaren 18a - ) informatikari eta enpresaburu hegoafrikarra da. Canonical Ltd enpresaren fundatzailea da, software askeen enpresa sustatzailea. Espazioan iristean lehenengo afrikarra izan zen, mundu osoan bigarren espazio-turista. (eu)\nMark Shuttleworth (eu)


Euskal AEko eraikuntza kostuak %0,8 jaitsi ziren 2012ko maiatzean aurreko hilaren aldean\nEUSKAL AEko ERAIKUNTZA KOSTUEN INDIZEA (EKI), 2012ko MAIATZA\nAzken hamabi hilabeteetan (2012ko maiatza, 2011koarekin alderatuta) eraikuntzaren kostuak %1,2 gehitu dira\n2012ko maiatzean, Euskal AEko Eraikuntzaren Kostuen Indizea %0,8 jaitsi zen, aurreko hilaren aldean, eta urte arteko tasa %1,2 igo, EUSTATen datuen arabera.\n2012ko maiatzean, aurreko hilaren aldean, lan-eskuaren kostua ez da aldatu (%0,0); lehengaien kostuak, berriz, %1 jaitsi dira.\nMaiatzean Etxegintza eta Obra Zibila azpisektoreek beheranzko bilakaera izan zuten lehengaien kostuari dagokionez. Etxegintzan %0,8ko jaitsiera aurreko hilaren aldean, eta Obra Zibilarenean %1,8koa. Bi azpisektore horien urte arteko bilakaeran badira zenbait ezberdintasun: Etxegintzako lehengaien kostuak %1,1 igo ziren; Obra zibilekoak %1,8.\nSektorean kontsumitu diren lehengaien prezioari dagokionez, azken hamabi hilabeteetan inflazio-tasa handienak izan dituztenen artean, Energia elektrikoa eta gasa (%10,6), Petrolio-fintzea (%8,4) eta Makineria (%5,9) nabarmentzen dira, besteren artean. Berriz, urteko prezioetan (2012ko maiatza 2011koaren aldean) jaitsierak edo igoera txikiagoak izan dituzte ondoko sektoreetako lehengaiek: Metalurgia (%-4,7), Mineral ez-metalezkoen beste produktuen fabrikazioa (%-0,3) eta Altzarigintza eta beste manufaktura-industriak (%0,4).\nEuskal Estatistika-Erakundea / Instituto Vasco de Estadística Donostia-San Sebastián, 1. 01010 Vitoria-Gasteiz Tel.:+34-945-01 75 00 Faxa:+34-945-01 75 01 Helbide elektronikoa: eustat@eustat.eus Harremanetarako pertsona: Gerardo Pérez Aja Tel.: +34-945-01 75 06 Faxa: +34-945-01 75 01 Prentsa-oharrak Interneten: www.eustat.eus Datu-bankua: www.eustat.eus/bancopx/spanish/indice.aspx


Ikerketa baten arabera millennial-en %25ak ez du lagun bakar bat ere — Gaztezulo\nIkerketa baten arabera millennial-en %25ak ez du lagun bakar bat ere\nIkerketa baten arabera millennial-en %25ak ez du lagun bakar bat ere Bakardadea egungo gaitzik larrienetakoa da .Jakin da bakardadea gure osasun fisiko eta mentalarentzat kaltegarria dela, egunero tabako pakete bat erretzearen adinako kaltegarria hain justu ere. https://www.gaztezulo.eus/albisteak/ikerketa-baten-arabera-millennial-en-25ak-ez-du-lagun-bakar-bat-ere https://www.gaztezulo.eus/albisteak/ikerketa-baten-arabera-millennial-en-25ak-ez-du-lagun-bakar-bat-ere/@@download/image/millennials-centennials-reasonwhy.es_.jpg\nBakardadea egungo gaitzik larrienetakoa da .Jakin da bakardadea gure osasun fisiko eta mentalarentzat kaltegarria dela, egunero tabako pakete bat erretzearen adinako kaltegarria hain justu ere.\nGuztiok etengabe elkarrekin online konektatuak gauden arren ikerketa batek azaleratu du millennial-ak direla egungo belaunaldirik bakartiena. Ondorio horretara iristeko 18 urtetik gorako 1.200 pertsona elkarrizketatu dira Estatu Batuetan. Elkarrizketatutako millennial-en %30ak aitortu zuen beti edo maiz sentitzen direla bakarrik.\nHorrez gain, ikerketak erakutsi du millennial belaunaldiaren laurdenak ez duela pertsona ezagunik, %22ak ez duela lagun hurbilik eta %30ak ez duela lagun onenik. Inkestatzaileek diotenez zailtasunak dituzte lagunak egiteko, lotsa dela medio. Horrez gain, askoren zaletasun baten falta ere bada beste arrazoietako bat, askotan gure gustuko gauzek laguntzen baitigute antzeko gustuak dituzten pertsonak ezagutzen. Haatik, %27k dioenez ez dute lagunen beharrik.\nSare sozialek inoiz baino gehiago konektatzen bagaituzte ere Instagram edota Facebook-en sortu ditugun pertsonaiek ez dute gure bakartasuna islatzen. Ikerketa hau ez da gai izan bakardade honen oinarrian dagoen faktore nagusia identifikatzeko, baina ikusi da konexio bat dagoela sare sozialekin. Sare sozialen erabilera korrelazionatuta dago ongizatearen gutxitzearekin eta depresio zein bakardadearen igotzearekin. Azkenaldian oso ikertua izan da Instagram eta osasun mental txarraren arteko erlazioa, hainbeste ezen, egun planteatu baita da hain ezagunak diren “atsegin dut”-ak guztiz ezabatzea edo behintzat publikoaren bistatik desagertaraztea, lehiakortasuna gutxitzeko helburuarekin.\nAlta, guztia ez da txarra. Gaztarotik helduarora doan garaian bakardadea gehiago azpimarratu badaiteke ere faktore ezberdinengatik, belaunaldi honek ez du etsi eta lagun berriak egiten saiatzen da. Inkestan parte hartu duten ia millennial-en erdiak adierazi du azken sei hilabetetan lagun bat egin duela lanean.\nGainera, hamarretik seik oraindik ere haurtzaroko harremanen bat mantentzen du eta %34ak oraindik ere unibertsitatean ezagututako norbaiten lagun izaten jarraitzen du. Halere, albistea oro har, etsigarria da, bakardadearen pisua geroz eta astunagoa baita. Beharbada albiste hau da behar zenuena Instagram alde batera utzi eta bizitzaz gozatzeko!


Laguardia-Biasteriko inguruetan, hondakin arkeologiko asko agertu eta oraindik ere ageri dira hau, zona oso antzinatik populatua zegoelaren argibide hutsa delarik. Laguardia-Biasteritik hurbil zeuden lurretan bizi zen jendeak, bere bizitzaren aztarnak utzi ditu lur hauetan.\nHistorian zehar oso atzean goratzen gara eta Neoloitikora heltzen gara. Honek garapen bat suposatu zion ordurarte bizitzeko moduari. Elizak eta bilketek abeltzantza eta nekazaritzari hasiera ematen diote, honek geldikortasun orokor bat suposatzen du. Sobrakinen sorrerak eta hauen almazenamenduak, garraiobidea eta salerosketa ekartzen ditu.\nHistoriako garaietan kokatuak, trikuharriek eta ehorzketa monumentuek, k.a 3.000- 1.000 urteen arteko aro baten nekazal komunitate batzuk lurraldea habitatzen zutela egiaztatzen dute.\nHEZURREN KOBAZULOA (Elvillar)\nK.a 3.000 urtean gutxi gora-behera, koba hau erromanizazio garairarte erabili zen. Hemen aurkitutako aurkikuntzek animaliak irudikatzen dituzte: txerria, idiak, ardiak eta abar, baita nekazal aurreko ekintza sakona eta zeramikaren erabilera erakusten du.\nNeolitoaren bukaeratik Brontze Aro Osorarte(k.a 1000 urte), megatilismoaren ehorzketa fenomenoa agertzen da, honen ezaugarriak ehorzketa monumentuen eraiketak dira, triku-harriak deituak.\nArabako Errioxako eskualdean, Euskal Herriko trikuharri multzo garrantzitsu eta ikusgarrienetako bat aurkitzen dugu. Guztiak, kantabriar mendizerrako muino baten oinean aurkitzen dira eta korredore motatakoak dira, zaharrenak kontsideratzen direlarik. Normalean, hartxirri eta harez dena itxita lauza bertikaleko barruti batzuz osatuta daude.\nAztiaren Txabola (Elvillar - 1935)\nArtadia (Elvillar - 1943)\nHueseragana (Laguardia-Biasteri - 1945)\nLayaza (Laguardia-Biasteri - 1952)\nSotillo (Laguardia-Biasteri -1955)\nSan Martin (Laguardia-Biasteri -1956)\nLauak (Cripán - 1982)\nEl Montecillo (Villabuena - 2009)\n1985ean, Laguardia-Biasteritik hurbil, interes haundiko aztarnategi bat aurkitu zen kasualitatez. San Juan Ante Portam Latinam.\nLurperatze kolektibo bapatekoa, dimentsio laburtuetako aterpe natural batean egina, Laguardia-Biasteriko hego-mendebaldean 2km baino zerbait gehiagotara aurkitzen da..\nGutxienez 298 gizaki lurperatuta daude, k.a 3035tik 3365rarteko epean, Neolitikoaren Bukaera bezala definitutako momentu kultural batean.Taldeen arteko aurka egiteak borroka bortitzak ekarri zituen, eta honek aldi berean lurperatze kolektiboa, epe honek trikuharri aroarekin bat dator, honetarako arrazoiak desberdinak izanik.


Hebraicoetara. 11 Basque (Navarro-Labourdin): NT\nBible > Basque (Navarro-Labourdin): NT > Hebrews 11\n◄ Hebraicoetara. 11 ►\n1Bada, fedea da nehor sperançatan den gaucén fundamenta, eta ikusten eztiraden gauçác eracusten dituena. 2Ecen harçaz aitzinecoec testimoniage vkan duté.\n3Fedez aditzen dugu Iaincoaren hitzaz mundua eguin içan dela: gauça inuisiblén demonstratione eguin ledinçát. 4Abelec fedez Cainec baino sacrificio excellentagoa Iaincoari offrendatu vkan drauca: cein fedez testimoniage obtenitu vkan baitu iusto cela, ceren Iaincoac haren donoéz testificatzen baitzuen: eta oraino fede harçaz hil delaric minço da. 5Fedez Henoch eraman içan da, herioa ikus ezleçançát: eta ezta eriden içan, ceren eraman baitzuen Iaincoac: ecen eraman cedin baino lehen, testimoniage vkan ceçan Iaincoaren gogaraco içan cela: 6Bada impossible da fede gabe haren gogaraco içatea: ecen Iaincoagana ethorten denac, behar da sinhets deçan ecen Iaincoa badela, eta hura bilhatzen dutenén recompensaçale dela. 7Fedez Noéc, diuinoqui auertitu içanic oraino ikusten etziraden gaucéz, beldurturic, appresta ceçan arká bere familiaren saluatzeco: cein arkaz condemna baitzeçan mundua: eta eguin cedin fedearen arauez den iustitiaren heredero.\n8Fedez Abrahamec deithu cenean obedi ceçan Iaincoa, heretagetan hartu behar çuen lekura ioan ledinçát, eta parti cedin norat ioaiten cen etzaquialaric. 9Fedez egon cedin promettatu içan çayón lurrean bercerenean beçala, tabernacletan egoiten cela Isaac-equin eta Iacob-equin promes beraren herederoquidequin. 10Ecen ciuitate fundament-dunaren beguira cegoen ceinen eguilea eta fundaçalea baita Iaincoa. 11Fedez Sarac-ere haciaren concebitzeco indarra recebi ceçan, eta adinetic lekora erdi cedin, ceren estima baitzeçan hari promes eguin ceraucana fidel cela. 12Eta halacotz batetaric (etare ia hilaganic) sorthu içan da gende handi ceruco içarrac beçala, eta itsas costaco conta ecin daiten sablea beçala.\n13Fedean hauc gucioc hil içan dirade promessac recebitu gabe: baina vrrundanic hec ikussiric eta sinhetsiric eta salutaturic, eta aithorturic ecen arrotz eta estrangér ciradela lurrean. 14Ecen gauça hauc erraiten dituztenéc, claroqui eracusten dute ecen bere herriaren ondoan dabiltzala. 15Eta segur, baldin harçaz orhoit içan balirade ceinetaric ilki içan baitziraden, itzultzeco dembora baçuten: 16Baina orain hobeagobat desiratzen duté, erran nahi baita celestiala: hunegatic Iaincoari berari-ere etzayó laido hayén Iainco deitzera, ecen preparatu cerauen ciuitatebat.\n17Fedez offrenda ceçan Abrahamec Isaac, enseyatu içan cenean, eta seme bakoitza offrenda ceçan, promessac recebitu vkan cituenac: 18(Ceini erran içan baitzayón, Isaactan deithuren çaic hacia) 19Estimaturic ecen Iaincoac hiletaric-ere resuscita ahal leçaquela: nondic are hura conformitatez recruba baitzeçan. 20Fedez, ethorteco ciraden gaucéz benedica citzan Isaac-ec Iacob eta Esau. 21Fedez, Iacob-ec hiltzean Iosephen semetaric batbedera benedica ceçan: eta adora ceçan bere makila buru gainean bermaturic. 22Fedez, Iosephec hiltzean eguin ceçan mentione Israeleco haourrén ilkiteaz: eta bere heçurréz manamendu eman ceçan.\n23Fedez, Moyses sorthu içan cenean, gorde içan cen bere ahaidéz hirur hilebethez, ceren haour ederra baitzacussaten, eta ezpaitziraden beldur Regueren ordenançaren. 24Fedez, Moysesec ia handituric refusa ceçan Pharaoren alabaren seme deithu içatera: 25Hautatzenago çuela Iaincoaren populuarequin affligitu içatera, ecen ez dembora guti batetacotz bekatuzco atseguinén vkaitera: 26Abrastassun handiago estimaturic Christen iniuriá, ecen ez Egypten ciraden thesaurac, ecen recompensara beha cegoen. 27Fedez vtzi ceçan Egypte, Regueren hiraren beldurric gabe: ecen inuisible dena ikusten balu beçala, fermu eduqui ceçan. 28Fedez eguin citzan Bazcoa eta odol issurtzea: lehen sorthuac deseguiten cituenac, hec hunqui ezlitzançát. 29Fedez iragan ceçaten itsas gorria leyhorrez beçala: cein gauça enseyaturic, Egyptianoac hundatu içan baitziraden.\n30Fedez Ierichoco murruac eror citecen, çazpi egunez inguratuac egonic. 31Fedez, Rahab paillardá etzedin gal incredulequin batean, espiác baquerequin ostatuz recebitu vkan cituenean.\n32Eta cer erranen dut guehiago? ecen dembora faltaturen çait, contatu nahi badut Gedeonez, eta Barac-ez, eta Samsonez, eta Iephthez, eta Dauid-ez, eta Samuelez, eta Prophetez: 33Ceinéc fedez combatitu vkan baitituzte resumác, fedez eguin vkan duté iustitia obtenitu vkan dituzte promessac, boçatu lehoinén ahoac, 34Iraungui suaren indarra, itzuri içan çaizte ezpata ahoey, sendo eguin içan dirade erietaric, borthitz eguin içan dirade guerlán, estrangerén campoac ihessitan irion dituzté, 35Emaztéc recebitu vkan dituzte resurrectionez bere hilac: eta batzu hedatu içan dirade, deliuratu içatera conturic eguiten etzutelaric resurrectione hobebat obteni leçatençát. 36Eta berceac phorogatu içan dirade escarnioz eta vkaldiz, bayeta guehiago estecaduraz eta presoindeguiz: 37Lapidatu içan dirade, segatu içan dirade, tentatu içan dirade, ezpata herioz hil içan dirade: hara huna ebili içan dirade ardi eta ahunz larruz veztituric, abandonnaturic, affligituric, tormentaturic. 38Eta ezpaitzén mundua hayén digne: desertuetan errebelatuac çabiltzala eta mendietan eta lecetan eta lur çulhoetan.\n39Eta hauc guciéc fedez testimoniage obtenituric, eztuté recebitu vkan promessa: 40Iaincoac cerbait hoberic guretaco probedituric, gu gabe perfectionetara ethor ezlitecençát.


Margarita Nájera - Wikipedia, entziklopedia askea.\n← Francesc Obrador Moratinos (en) - Carlos Delgado Truyols (en) →\nMargarita Nájera Aranzabal (Bilbo, 1954)  Mallorcan finkatutako politikaria da, Calvià herrian. Balearretako Alderdi Sozialistako kidea da.\nEkonomia- eta enpresa-zientziatan lizentziatura-ikasketak egin zituen Euskal Herriko Unibertsitatean. Gainera, masterra du enpresa-zuzendaritzan, baita antolaketa eta kudeaketa politikoan ere.\nKontseilari izan aurretik, Calvià udalerriko alkatea izan zen 1991z geroztik, eta hamabi urtez FELIBeko presidentea izan da 1999 eta 2003 artean. 2003an Carlos Delgado buru zuen Partido Popularraren hautagaitza garaitu zuen, Unió Mallorquina-rekin akordio baten ondorioz. Ondoren, zinegotzi gisa dimititu zuen eta negozio pribatuetan sartu zen.\n2007an Balear Uharteetako Gobernuko presidente Francesc Antichek Balearretako Lan eta Trebakuntzako ministro izendatu zuen, baina 2008ko irailean dimisioa eman zuen Madrilgo Gobernuan kargu bat hartzeko, Palmako hondartzako gune turistikoa bergaitzeko ardurarekin.\nCristòfol Huguet Sintes Lan eta Trebakuntzako ministro\n2007 - 2008 Ondorengoa:\nFrancesc Obrador Moratinos Calvià-ko alkatea\nOrriaren azken aldaketa: 16 iraila 2020, 00:50.


Euskerabili: KAR, KAR, KAR,…\nKAR, KAR, KAR,…\nSerioak garenoi asko kostatzen omen zaigu barre egitea, baina horrek ez du esan nahi barre egiten ez dakigunik. Gehienetan barrutik egiten dugu. Barre maltzurra da gurea, ez zaigulako barre-algararik gustatzen. Graziarik? Bai, ziur aski egingo digu, baina ez dugu inolaz ere neurrigabeko barre-karkararik egingo. Serioak garenok beti neurriz eta egoki egiten ditugu gauzak, eta, jakina, barrea ere bai.\nBaina badaude etengabe barre egiten dutenak. Edozer esanda, barrez hasten dira, barre tontoa da hori, oso tontoa, nire ustez. Baliteke oso pertsona zoriontsuak izatea eta besteok beti pipertuta egotea, baina ez da posible edozer esanda barre egitea. Denak ez dauka graziarik eta denak ez digu barrerik eragiten.\nEz dut hemen esango zer pentsatzen dudan beti barrez egoten direnez. Nahiago dut ez esan. Baina, aurreko paragrafoa irakurrita, argi dago, ezta?\nEta zuek, barre egiten duzue azkar ala kosta egiten zaizue? Zer-nolako barre egiten duzue? Zer pentsatzen duzue etengabe barre egiten dutenez? Zerk eragiten dizue barrea?\nEgilea: euskerabili ordua: 21:12\nEtiketak: BARREA, JENDEA\nBai, niri asko gustatzen zait barre egitea, baina ere asko kostatzen zait. Txiste normalak eta egoera dibertigarriak ez naute barre egiten. Izan ere, ez dakit ondo zer egin nau barre egiten agian, ez da edukia, modua baizik. Egia esanda, jende asko dibertigarria da eta bere kontatzeko modua oso berezia da.\nNire iruzkinarekin hasi baino lehen, gustatuko litzaidake esatea Fidel izan bada gaiaren sarrera idatzi duena, gezurra esan duela, denetarik delako baina serioa ez.\nniri beti gustatu zait barre egitea, odo pasatzen dudalako eta gainera ariketa fisikoa egiten dut. Nik denetarik egiten dut barre, baita chiste oso txarrekin; adibidez gaian zegoen bideoa entzn nuenean barre egin dut.\nEz dut inoiz ulertu nire barrea, zerbaitek grazia handia egiten didanean, barre egiteaz gain, asko mugitzen dudalako gorputza. Hiru barre mota ditut, egunaren arabera agertzen direnak; nire barre arruntena barre asmatikoa da, eta gero nire barre isila eta amaitzeko nire Disneyko gaizto baten barrea dago .\nNiri barre egiten dakien eta barre asko egiten duen jendea gustatzen zait; hau da, inori minik egin gabe; adibidez, txiste homofoborik, arrazistarik, matxistarik egin gabe, etab. Izan ere, egunero barre egin beharko genukeela uste duen pertsona bat naiz, eta arazo guztiak barre batekin joaten direla uste duena. Aholkuak ematen ona ez naizelako, nire lagunei hobeto sentitzea eragiteko barre egitea eragiten die\nNiri dena ematen dit grazia, baita munduko txisterik zaharrenak ere: bi doaz moto batean eta erdikoa erortzen da atzeko leihotik, hori da nire gustokoena. Baina gehien eragiten didan barre egitea da; zerbait barregarria esatea jaten duenean bitartean, horregatik saiatzen naiz lagunekin jatetxeetara ez joaten.\nGuztiok guztuko dugu barre egitea, osasunerako ona dela esaten dute baina, askotan bi ahoko ezpata izan dezake. Nori ez zaio gertatu noizbait leku edo egoera ez egokietan barre egiten hastea? Oso txarto pasatzen da, alde batetik badakizu txarto egiten are zarela eta gelditu behar zara baina, beste aldetik kontrolik gabeko barrea da eta ezin duzu menperatu. Askotan gertatu zait eta benetan egoera oso deserosoak dira.\nHasteko esan nahi dut barre egitea oso garrantzitsua dela edozein gauzez eta geure buruaz, barre egiteak eguna hobeto dezakelako. Beraz, pertsona batek barre asko egiten duenean, pozik nago beragatik, pozik dagoelako. Gainera, batzuetan gertatzen zait barre bat entzuten dudanean ere barre egiten dut, barre kutsakorra delako.\nMomentuaren eta arrazoiaren arabera, nire barrea alda daiteke, hau da, barre dotorea izan daiteke edo barre -algara.\nOro har, edozerk barre eragiten dit, adibidez, oroitzapenak, zentzugabekeriak, txantxak, pelikulak.\nARTXIBOA maiatza 2022 (2) apirila 2022 (1) martxoa 2022 (2) otsaila 2022 (2) urtarrila 2022 (1) abendua 2021 (2) azaroa 2021 (2) urria 2021 (2) ekaina 2020 (12) maiatza 2020 (31) apirila 2020 (30) martxoa 2020 (4) uztaila 2019 (1) otsaila 2019 (2) urtarrila 2019 (1) abendua 2018 (1) azaroa 2018 (2) urria 2018 (2) ekaina 2018 (1) apirila 2018 (1) martxoa 2018 (2) otsaila 2018 (1) urtarrila 2018 (2) abendua 2017 (1) azaroa 2017 (3) urria 2017 (2) ekaina 2017 (2) maiatza 2017 (2) apirila 2017 (2) martxoa 2017 (4) otsaila 2017 (4) urtarrila 2017 (3) abendua 2016 (3) azaroa 2016 (4) urria 2016 (3) ekaina 2016 (2) maiatza 2016 (3) apirila 2016 (4) martxoa 2016 (2) otsaila 2016 (4) urtarrila 2016 (3) abendua 2015 (2) azaroa 2015 (4) urria 2015 (5) uztaila 2015 (1) ekaina 2015 (2) maiatza 2015 (3) apirila 2015 (3) martxoa 2015 (3) otsaila 2015 (4) urtarrila 2015 (3) abendua 2014 (3) azaroa 2014 (3) urria 2014 (5) ekaina 2014 (3) maiatza 2014 (5) apirila 2014 (6) martxoa 2014 (7) otsaila 2014 (8) urtarrila 2014 (8) abendua 2013 (6) azaroa 2013 (8) urria 2013 (9) ekaina 2013 (2) maiatza 2013 (8) apirila 2013 (6) martxoa 2013 (7) otsaila 2013 (8) urtarrila 2013 (6) abendua 2012 (6) azaroa 2012 (6) urria 2012 (8) iraila 2012 (1) ekaina 2012 (4) maiatza 2012 (5) apirila 2012 (4) martxoa 2012 (10) otsaila 2012 (8) urtarrila 2012 (6) abendua 2011 (8) azaroa 2011 (8) urria 2011 (6) uztaila 2011 (2) ekaina 2011 (6) maiatza 2011 (11) apirila 2011 (8) martxoa 2011 (10) otsaila 2011 (12) urtarrila 2011 (10) abendua 2010 (7) azaroa 2010 (12) urria 2010 (13) uztaila 2010 (4) ekaina 2010 (11) maiatza 2010 (16) apirila 2010 (16) martxoa 2010 (7) otsaila 2010 (14) urtarrila 2010 (12) abendua 2009 (9) azaroa 2009 (17) urria 2009 (17) iraila 2009 (1) uztaila 2009 (4) ekaina 2009 (11) maiatza 2009 (16) apirila 2009 (14) martxoa 2009 (14) otsaila 2009 (14) urtarrila 2009 (16) abendua 2008 (7) azaroa 2008 (16) urria 2008 (19) ekaina 2008 (7) maiatza 2008 (25) apirila 2008 (14) martxoa 2008 (7) otsaila 2008 (17) urtarrila 2008 (9) abendua 2007 (15) azaroa 2007 (25) urria 2007 (7)\nEuskal Herrian euskaraz C1\nEGA Aste honetako gaia: “Euskararen aldeko kanpainak: Kilometroak, herri urrats, korrika, ukan,...” - Euskararen egungo egoera - XXI...\nEz dut uste adinean aurrera egin ahala arraroagoa naizenik. Arraroa naiz eta kito!!! Holakoa naiz eta daukadan adinarekin gaitza dut aldatze...\nEZ LUKE B1 MAILA GAINDITUKO\nEz dakit Martzelinori, Athleticeko entrenatzaileari, kontratua berrituko dioten, baina ziur nago B1 maila ez duela gaindituko. Arrotza egite...\n89. EGUNA: ETA HAUXE SUERTATZEN BADA!!!\nAzterketak ate joka dugun honetan, apurka-apurka aurtengo bloga bukatu behar dugula iruditzen zaigu. Egun hauetan azterketaren gaia zein iza...\nOrain oporrak, deskantsatzeko garaia. Bi aste disfrutatzeko, deskonektatzeko eta, ahal baduzue, idazlanen bat edo beste egiteko. Garai ona d...\naberatsak (1) abestia (1) ADINA (1) AGATE DEUNA (2) AISIALDIA (2) Alkohola (2) amerikarrak (8) AMETSAK (4) Animaliak (19) APOSTUAK (1) Argaldu (3) ARGAZKIAK (2) ARROPA (4) Artea (7) Asmakizunak (5) ASTE SANTUA (5) Athletic (7) autoa (9) AUZOKOAK (1) AZTERKETAK (18) Bainujantziak (2) Balendin deuna (20) BARREA (2) Beherapenak (10) Bekaduna (1) BIDAIAK (5) Bideo-jokoak (5) BIDEOAK (3) Bilbo (7) Bitxikeriak (69) bizikleta (3) Bizioak (5) bizitza (1) BLAS DEUNA (2) BLOGa (1) Bromak (7) COCA-COLA (3) DEBEKUAK (1) dendak (12) DESIOAK (1) Dirua (17) DONEJAKUE (1) dopinga (1) drogak (7) EDADEKOAK (1) EDARIAK (4) EDERTASUNA (5) EGA (1) EGUZKIA (3) ELIZA (1) ELKARTASUNA (1) ELURRA (1) Emakumearen eguna (9) ENERGIA (4) ERABAKIAK (4) Erlijioa (20) Erobision (3) Erosketak (10) Erreality showak (3) ERREKLAMAZIOAK (2) ERRETIROA (3) ERRONKA (2) Eskola (16) ESKUKO TELEFONOA (4) ESTEREOTIPOAK (1) ETORKIZUNA (3) ETXEA (4) ETXEKO LANAK (5) Eurobision (3) EUROPA (1) Euskara (72) EUSKERABILI (1) EZKERRALDEA (1) Ezkontza (13) FAMILIA (7) Fedea (3) FINALA (1) Funtzionarioak (3) FUTBOLA (14) FUTBOLARIAK (1) Gabonak (31) Garraiobideak (13) Gasolinoa (1) Gazteak (9) GAZTELANIA (1) Gimnasioa (1) Gizonak eta emakumeak (12) GOOGLE (1) Gorputza (4) GORROTOA (1) GOZOKIAK (1) GRAFFITIAK (1) Gramatika (1) GRIPEA (2) GUGGENHEIM (2) GURASOAK (2) Halloween (2) HAUTESKUNDEAN (1) Hedabideak (12) HEGAZKINA (1) HEROIAK (3) HIRIAK (4) HISTORIA (1) Hitzak (4) HIZKUNTZAK (2) Hobbyak (1) HONDARTZA (1) HOROSKOPOA (1) Idazkera (3) IKASKETA-BIDAIA (1) IKASKETAK (10) IKASLEAK (4) ILARGIA (4) Inauteriak (4) Informatika (5) INGELESA (1) Inkesta (83) IPUINAK (3) Irakaskuntza (12) Irakasleak (7) irakurri (7) Iritzia (1) ITXURA (5) JAIAK (6) Janaria (22) JAUNARTZEA (2) JENDEA (14) jokoak (5) Jolasa (9) JUSTIZIA (4) KALEA (2) Kiloak (4) Kirola (17) KLASEAK (10) KLIMA ALDAKETA (4) KOMUNIKABIDEAK (2) KONFINAMENDUA (77) KONSPIRAZIOAK (1) KONTSUMISMOA (2) KOPIAK (1) Krisia (7) KULTURA (2) LAGUNAK (5) Lana (39) LANDAREAK (1) LANKIDEAK (4) Larrugorritan (3) LEHIAKETA (2) Liburuaren Eguna (12) Ligatu (2) litxarreria (1) LO EGIN (2) loteria (5) MAFIA (1) Maitasuna (23) Makinak (1) MANIAK (2) MARKAK (5) Marrazki bizidunak (2) MASKARA (1) MASTER (1) MEDIKUNTZA (8) MEMORIA (2) Merkatalguneak (5) Merkealdiak (4) metroa (3) MEZA (1) MITOLOGIA (1) Munduaren amaiera (3) Musika (18) MUSUAK (1) NAGUSIA (2) NATURA (3) NORTASUNA (1) NUDISMOA (1) Obama (2) Objetu Hegalari Ezezagunak (5) OHITURAK (15) Olinpiar jokoak (5) ON ZUZEN (2) On-line (4) OPARIAK (4) Oporrak (22) Oposizioak (3) ORDUA (3) OSASUNA (3) Oscar Sariak (19) OSPETSUAK (2) OTA/TAO (1) Patinetea (1) PATUA (3) PELIKULA (1) PERTSONAIAK (1) PINTXO-POTEA (1) PLAZERA (2) POLITIKARIAK (7) PORNOGRAFIA (1) PORTROJORRAN (1) POTEREA (1) Presentziala (3) Presing Cath (2) Profezia (3) Prostituzioa (3) PROTESTA (2) Publizitatea (7) ROBOTAK (4) ROLAK (46) SARIAK (1) Sasoi onean (5) Seme-alabak (11) Sexismoa (1) Sexua (24) SOINU BANDAK (1) SUKALDARITZA (3) SUPERMERKATUAK (1) Tabakoa (7) TATUAIAK (2) telebista (14) telelana (1) TRANBIA (4) TRENA (2) TRESNAK (2) TURISMOA (2) TXAKURRAK (1) TXINA (2) Uda (23) UDABERRIA (8) Umeak (24) UMOREA (3) URTEBETETZEA (1) USTELKERIA (2) WESTERNAK (2) WHATSSAP (3) ZAHARTZAROA (6) ZALETASUNAK (3) ZENBAKIAK (1) ZIENTZIA (1) Zinema (21) ZIRKOA (1) ZORTEA (1)


Euskal fashion | Euskara eta Publizitatea\n« Naranja, euskaldunon laugarren kolore?\nIzenean izana (I) »\nAtzo jakin nuen, Berriaren Tartea gehigarrian irakurrita, hemengoa dela Skunkfunk arropa marka. Gernikako lagun batzuk sortu omen zuten, orain hamar bat urte. Ezagutzen nuen haien webgunea -hamar hizkuntzatan dagoena-, izana nintzen baita ere beren hemengo denda batean, eta konturatuta nengoen arretaz zaintzen dutela euskara.\nPozgarria egiten zait halako marka gazte, berritzaile eta urbano batek euskara normaltasunez erabiltzen duela ikustea (lehenesten ez duen arren), uste dudalako halako marka eta produktuak behar ditugula euskara benetan gazte eta erakargarri ager dadin plaza publikoan.\nHorregatik poztu nintzen orain dela gutxi, oso antzeko beste deskubrimendu batekin. Beste arropa marka gazte, frexko eta moderno bat topatu nuen, Beste bat, izen euskalduna izateaz gainera, bere webgunean behintzat euskaraz ere hitz egiten diguna.\nAdierazle onak dira webgune korporatiboak marka jakin batek hizkuntza bati ematen dion (edo ez dion) garrantzia ikusteko. Izan ere, sarea baita edozeinek bere mezuak hizkuntza batean baino gehiagotan gizarteratzeko duen bitartekorik merkeena. (Euskaraz jakin gabe ere, nahikoa baita testuen itzulpena eskatu edo ordainduta).\nKukuxumusu marka ezagunaren webgunea, adibidez, hiru hizkuntzatan dago, baina ongi etorri orrialdea gazteleraz dauka goitik behera. Webgunearen euskarazko bertsioan, gainera, gaztelera hutsean dago on-line denda (adierazgarri samarra hori ere, euskarak benetan saltzeko balio ez duela eman baitezake aditzera xehetasun txiki horrek).\nJulen Gabiriak kontatzen zuen behin asko poztu zela Kukuxumusuren iragarki batekin, “Revacas” zioelako gazteleraz eta “Behirapenak” euskaraz: Hitz-joko bikaina lortu dute euskaraz eta gaztelaniaz. Ez dakit zein izan zen lehenengo: euskarazkoa ala gaztelaniazkoa; ez dakit zein den jatorrizkoa eta zein itzulpena, baina ez da igartzen, eta asko da hori. Itzel daude biak, eta poztekoa da.\nIdazle galdakaotarrari gutxi iraun zion pozak, ordea, egun hartantxe argitu baitzioten, bere blogean bertan, normalean gazteleraz sortzen dituztela beren mezuak Kuxumusukoek, eta gero elkarte batek itzultzen dizkiela. (Hori dio behintzat hemen, zertaz ari den badakiela ematen duen batek).\nHemengo beste marka ezagun eta erakargarri batek, Loreak Mendianek, izena guztiz euskalduna duen arren, ez du euskaraz hitzik egiten sarean. Orain gutxi, baina, hitz-joko polita sortu dute euskaraz, Mundakako olatuaren aldeko kontzientzia pizten lagundu eta, bide batez, beren marka surfarekin lotzeko.\nBitxia da, jarrera eta jokabide oso ezberdinak daude merkatuan: klasiko samarra dirudien Punto Roma bezalako arropa marka batek, adibidez, euskaraz hitz egiten digu sarean (Norma Duval protagonita duela…); eta hemengo beste marka fashion eta moderno batzuek, aldiz, Cállate la bocak eta Boinas Eloseguik, esaterako, ez dute erabiltzen.\nBide luzea dugu oraindik ere euskaldunok eta euskarak fashion izatera heltzeko. Ez gara fashionak, baina sinistu nahi nuke bagoazela, pixkanaka-pixkanaka bada ere, euskararentzako esparru berri eta erakargarriak konkistatzen.\nEdonola ere, hobeto, azkarrago eta urrutirago joango ginateke esparru horiek euskaratzeko bide eraginkorrak bilatu eta modu planifikatuan garatuko bagenituzke.\nLaburpen hitzak: euskara, fashion\nThis entry was posted on 2005/11/09 at 00:00 and is filed under Euskarazko publizitatea.\tYou can follow any responses to this entry through the RSS 2.0 feed. You can leave a response, or trackback from your own site.


borreroak baditu milaka aurpegi: MARIO ZUBIAGARI ELKARRIZKETA BURUJABETZAREN INGURUAN Xabier Letona\nJoxe Elorrietak bere azken liburuan esaten du ezinezkoa dela prozesu subiranistarik egitea neoliberalismoa eztabaidaren erdigunean jarri gabe.\nNeoliberalismoa erdigunean jartzeko modu asko daude, horietako bat neoliberalismoari kontra egiteko pedagogia egitea da, eta ez diskurtso klasiko eta oso ideologizatuekin. Gure gizartean agintzen duen elitea neoliberala da, baina ez dut uste gure gizartearen gehiengoa neoliberala denik eta bilatu behar da gehiengo hori erakartzeko diskurtso bat. Zein da indar metaketa ahalbidetuko duen diskurtso hori? Neoliberalismoaren aurkako diskurtso gogor eta klasikoa edo diskurtso lausoago bat, baina funtsean neoliberalismoaren aurkakoa ere izango dena? Diskurtso gogorrago hori egin dezakete euren egunerokoan sindikatuek, alderdiek… bakoitzak bere arloan, baina erabakitzeko eskubidea, bere sakonean, neoliberalismoari aurre egiteko diskurtsorik eraginkorrena da.\nBadira gai gatazkatsu asko herrietan, adibidez Gipuzkoan Zubietako errauskailua, edo justizia sozialaren ingurukoak, Diru Sarrerak Bermatzeko Errenta… horiek alboratu behar dituzte Gure Esku Dagoren kideek?\nGure Esku Dagoren oinarrizko agirian –“Eskura” dokumentuan– eta orain abian dagoen Herritarron Itunean marko bat planteatzen da eta honek oso garbi uzten ditu helburuak zeintzuk diren: gauza guztiez erabaki nahi dugula. Marko orokor horrek guztiontzako balio du eta guztiei ematen die aukera haien plataforma propioa garatzeko. Ekainaren 10ean Herritarren Itunaren aurkezpena egingo da eta hor oso modu ikusgarrian egin daiteke edukiz betetzeko garapen hori: adibidez, sindikatuak bildu daitezke astebete lehenago –zerbait esateagatik– eta esan zergatik ematen dioten sostengua itunari, beren diskurtso osoa aipatuz. Eta berdin ikasleek, legelariek, kultur eragileek edo beste hainbat sektorek: itunak marko bat eskaintzen du –erabakitzeko eskubidearen aldarria eta berau gauzatzeko tresnen beharra–, eta gero bakoitzak bere plataforma eratzen du. Gure Esku Dagok 2.000 bazkide inguru ditu, herri askotan ditu taldeak, konfiantza batzuk eraiki dira… horrek merezi du konfiantza bat eta edukiz bete daitekeen bilakaera baten aukera ez baztertzea.\nMaltzagako izpiritua berreraikitzeko ahalegina ere ikusten dute askok.\nHonek ez du zerikusirik Maltzagarekin. Hori eliteen prozesua da: bateko zein besteko eliteak bildu, negoziatu, adostu eta gero jendeari esan. Lizarra-Garazikoa ere hori bera zen, eliteek adostu eta jendea begira. Gure Esku Dago mugimendu bat da, estatus politikoa erabakitzeko herritarron eskubidea aldarrikatzen duena, eta, zentzu honetan ekimen subiranista zabal gisa ulertu genezake, behetik gora eraikitzen eta edukiz betetzen ari den ekimen irekia. Hazi soziala, beste asko bezala, bertan dago eta eduki horiek, Gure Esku Dagon bakoitzak duen inplikazioaren arabera garatuko dira, ez daude aldez aurretik finkatuta. Gure Esku Dagok ez du lubaki berririk sortu nahi gizartean, elkarrekin askatasunez lan egiteko leku gozo bat baizik, euskal herritarron erabakiak gauzatzeko bidean. Gure Esku Dago elikatzen den heinean, kultura erabakitzailea eta parte-hartzeailea elikatzen da eta horrek jendearen ahalduntzea dakar. Bide horretan eraikitzen eta berreraikitzen dira nortasun politikoak, Kataluniak erakutsi bezala.\nGaldeketek jende mobilizazio handia ekarri dute, baina hala ere ez da tentsiorik nabaritzen. Egin daiteke tentsiorik gabeko prozesu subiranistarik?\nHau prozesu dinamiko bat da: giza-katearen Gure Esku Dago, kontsultena eta etor daitekeena gauza bera dira, eta aldi berean, desberdinak. Ez dago aldez aurretik esaterik norabidea zein izango den, dinamikan parte hartzen duten herritarren esku baitago: batzuk gusturago egon daitezke hasierako eskema horretan, beste batzuk norabide politiko argiagoa ematearen alde dira eta beste batzuek honen bilakaera naturala Kataluniako Asanblea Nazionala bezalako bat sortzea dela pentsatuko dute. Argi dago giza katetik ona Gure Esku Dagok presentzia politiko handiagoa duela, baina oraindik tentsiorik gabe, tentsioa indar posizio bat lortzen denean pizten delako, herritarren borondatea errespetatzen ez dutenekin lehian.\nInstituzioen inplikazioa lortzea ere helburuetakoa da Gure Esku Dagon. Zein neurritan lortzen ari dela uste duzu?\nGaldeketekin aurrerapausoak ematen ari dira eta udaletan errepikatzen ari dira zinegotzi guztien edo gehienen argazkiak galdeketen alde. Ekainetik aurrera, Herritarron Itunak garapen bat izango du eragile era erakundeen artean. Hortik aurrera ikusiko da zein indar metatzen den, inoiz, gure erakundeei, Eusko Legebiltzarrari esan ahal izateko “herri-eskaera hau jaso behar duzu eta erabakia gauzatzeko modua bermatu”.\nGaldeketak, Ituna... eta gero?\nGure Esku Dagoren bide orriaren azken jomuga herritarron erabakia gauzatzea da, noski, baina horretarako tresnak herri-dinamika berak definitzen ditu aldiro. Ezin dugu ahaztu beste errei batzuk badaudela zabalik, teorian helmuga berbera izan beharko luketenak. Esaterako, Eusko Legebiltzarreko ponentziak izango al du kontsulta ahalduntzaile bat? Hau da, testu artikulatua onartzen denean, gero Madrilera joan behar da. Bada, agian komeni zaigu aurretik kontsulta bat eginda joatea, nahiz eta hori ez dagoen legean aurreikusia. Agian, baimenduta ala debekua gaindituz, badago kontsulta ahalduntzaile hori 2018aren amaieran edo 2019aren hasieran egiteko aukerarik. Gizarte ekimena erabakitzailea izan daiteke abagune horretan. Katalunian hala izan zen azaroaren 9an.\nBeraz, badira aurrera begirako zantzu batzuk.\nEz dakigu zer aterako den ponentziatik, baina argi dago, Kataluniatik ikasi dugunaren ildotik, egiten dela egiten dena elkarrekin egin behar dela, erakundeak, alderdiak, gizarte eragileak, herritarrak elkar hartuta…\nHemen ere badago Kataluniako En Comù-ren antzekoa: teorian urratsak eman dira erabaki eskubidearen alde. Eta praktikan?\nNeurri batean, Katalunian gertatzen dena gertatzen da hemen ere. Eremu politiko horretan Estatuaren egiturak aldatzeari buruzko hainbat eredu daude. Hainbat lekutatik datoz espazio politiko horretara eta hainbat ikusmolderekin. Batzuek uste dute mobilizazio soziala ezinbestekoa dela erabakitzeko eskubidea lortzeko, beste batzuek lehenbizi Estatuarekiko akordioa behar dela eta horretarako ez dute hain garrantzitsu ikusten mobilizazioa, eta beste batzuek diote akordioa lortzeko agian interesgarria dela erreferenduma egitea aurretik, aldebakarrekoa bada ere. Egun denak daude erabakitzeko eskubidearen alde. Erabakitzeko unea iristen denean sortzen zaizkie zalantzak. Kataluniako En Comù-n dute eztabaida orain, une erabakigarritik gertu daude eta: “Zer egingo dugu Estatuak erreferenduma debekatzen badu?”. Han eta hemen, beti ere akordioz egitea da egokiena, baina baimenaren ezean, erabakia hartzeak emango dio bide eskubideari.\nHor desobedientziaren eremuan sartzen gara. Indar metaketak emaitza onak eman baditu, edo negoziatzen duzu edo desobeditu...\nGai potoloa da hori, desobedientzia subiranistarena. 1998-99an jorratu zen hemen, gero tamalez gaia standby geratu zen gurean, eta Katalunian errotu da eztabaida. Desobedientzia subiranista ez da desobedientzia hutsa, obedientzia aldaketa baizik…\nBiak egin behar dira, desobeditu zuretzat ez duzun erakundeen subirania eta zurea obeditu.\nMandatu demokratikoaren aldebikotasunaren baitan dago hori: herritarrok gure erakundeei erabakiak har ditzaten ematen diegun mandatua eta erabaki horiek obeditzeko hartzen dugun konpromisoa, gureak ez diren erakundeen erabakiak desobeditu behar baldin badira ere.\nHori al da Gure Esku Dago elikatzen ari dena?\nGure Esku Dagoren jarduera osoa eskubide politikoen egikaritza arautuan kokatzen da une honetan. Galdeketak, esaterako, laguntza publikorik gabe burutzen ari dira, jarduera herritarrak dira. Galdeketa guztien aurretik gobernu ordezkariak udal guztietara bidaltzen du ohar bat esanez zer ezin dezaketen egin – ezin dutela erroldarik utzi eta halakoak– eta udal guztietan zorrotz betetzen ari dira muga horiek. Beste kontu bat da, zein neurritan, beste gai batzuetan bezala –bakearen artisauen ekimena hor dago–, ez ote duen gizarte zibilak egin beharko erakundeek egin ezin dutena. Ekintza zuzenaren filosofiarekin ere lotuta dago Gure Esku Dago “erakundeek ezin dezaketena egin, egin dezagun guk”. Herritarrak erabakitzeko entrenatzen ari gara, erakusten posible dela kontsulta bat egitea: “Bada, egin ezazue”.\nErreferenduma egin egingo da, baina Madrilekin negoziatutako estatutu berri baten ingurukoa.\nEstatutu erreforma baten amaieran aurreikusita dagoen erreferenduma koka daiteke Gure Esku Dagoren filosofian, baldin eta estatus horrek erabakitzeko eskubidea gauzatzeko modua eskaintzen badu. Horregatik, Eusko Legebiltzarreko autogobernu ponentzia gune garrantzitsua izan daiteke. Kontua da ez ditudala gure indar subiranistak ikusten hortik zerbait atera daitekeela pentsatzen, iruditzen zait aldez aurretik galdutzat ematen dutela gudu hori. Iritzi erabat pertsonala da hau, noski.\nDagoeneko esaten duzu hemendik bi urtera onartuko den dokumentutik ez dela ezer aterako? Hori borroka bat galdutzat ematea da, zure indarretan konfiantzarik ez izatea eta, gainera, nolabaiteko ihesbide bat: “Ez, neoliberalak dira eta ni neoliberalismoaren aurka nago, guk gure indarrak tenkatu behar ditugu eta bost-hamar urte barru ikusiko dugu zer egin”. Hori ez zait jarrera egokia iruditzen. Oso eroso egon zintezke zure diskurtso garbi, huts eta “autonomoarekin”, baina abagune historikoak artikulazio zabalak eskatzen ditu, ez lubaki ideologiko zurrunak, finkoak. Eta artikulazio horietan arestian neoliberalak izandako batzuk sartu beharko dira halabeharrez.\nBeste parametro batzuetan, baina azkenean 1978ko eztabaida berdina da: “Inzidituko duzu gaia zuk nahi duzun lekura eramateko edo mendira zoaz”. “Mendira” joateko modu asko dago, eta ez da ezinbestekoa horretarako borroka armatura jotzea. Nire kezka da batzuek une honetan “mendira” jotzeko tentaldia izan dezaketela, artikulazio zabalei muzin eginez. Batzuk borroka luze batetik datozelako, besteak eroso daudelako beren autonomian… orduan mendira. Une honetan eztabaida estrategikoetariko bat hor egon daiteke.


Argazki-erreportajea – Irunero\nIrun inoiz ikusi gabeko Gabonen ekuatorean dago\n2021. urtearen amaieran eta 2022. urtearen hasieran, Irun Eguberrien ospakizunetan murgilduta dago. Aurtengoan, pandemiaren eragina tarteko, hiria Gabon ezohiko batzuk ospatu ahal izateko egokitu behar izan da berriro. Covid-19aren intzidentzia tasa altuek era...\nSan Martzial Egun ezberdina bigarren urtez jarraian\n2021(e)ko ekainak 29 No Responses\nSan Martzial Eguneko oroitzapenak zuri-beltzean\nIrungo Udal Artxiboko Fototekak denboran atzera egin eta iraganeko San Pedro eta San Martzial jaiak nolakoak ziren deskubritzeko aukera bikaina eskaintzen du. Hain zuzen ere, argazki bilduma zabal horretan XIX. mendearen amaiera eta XX. mende hasierako argazki...\nPandemiara egokitutako Eguberriek hirian utzitako irudien laburpena\nIrunen Gabonen inguruan data ia finkoa duten ekitaldi ugari antolatu ohi dira, urteko egun berezi hauetan zehar hiriko bazter guztiak Eguberrietako giroarekin zipriztintzen laguntzen dutenak. Aurten, ordea, osasun krisialdiaren eraginez Gabonetako hitzordu ask...\nCBA Udal Liburutegia alarma egoeraren ondorioz bertan behera gelditu ziren zerbitzuak berreskuratzen hasi da\nEkainaren 22an, normaltasun berriaren barnean, CBA liburutegiaren ateak berriro ireki zirenetik, neurri bereziekin Udal Liburutegia ohiko zerbitzuak berreskuratzen hasi da. Abuztuaren 3an liburutegiko zerbitzuak berreskuratzeko urrats berri bat eman zen, izan ...\nAlarderik gabeko San Martzial egun historikoko irudiak\n2020. urteko ekainaren 30a irundarrek urte luzeetan gogoratuko duten San Martzial egun ezohikoa izango da. Normaltasun berriaren inguruko neurrien ondorioz, ekaineko azken egunean hirian antolatzen diren bi alardeak bertan behera gelditu baitziren. Alardeak hi...


Informazio panelak jarri ditu Zarauzko Udalak herriko naturaguneetan - Urola Kostako Hitza : Urola Kostako Hitza\nGloria Vazquez Iñurritza biotopoko panelarekin. (Amaia Urbieta Arruti)\nUdaleko Agenda 21 Sailak informazio panelak jarri ditu Eraztun Berde Urdina osatzen duen ibilbidean zehar. “Herritarrei inguru honetako ezaugarri naturalen inguruko informazioa zabaltzea” dute xede panelek, Gloria Vazquez Ingurumen zinegotziaren arabera.\nInformazioaz gain, eremu natural bakoitzean jarraitu beharreko arauak ere azaltzen dituzte panelek. Esaterako, biotopoan, debekatua dago ibaira jaistea, eremu babestua delako. Zortzi panel kokatu dituzte guztira, herri osoko eremu natural desberdinetan: Aipatutakoez gain, Getariako bidearen hasieran, Mutxioren sarreran, Santa Barbaran, Asti bidearen inguruko hezeguneetan eta Suhiltzaileen ondoko bidegorrian, Iritan, ibaien garrantzia azpimarratuz. Vazquezek ñabardura egin du panelak egiteko erabili den materialean: “Plastiko guztiz birziklatuarekin eginak daude, eta oso erabilgarria da materiala. Garrantzitsua da horrelako teknologiak erabiltzen hastea pixkanaka, garapen iraunkorra sustatzeko”.


Irekia Eusko Jaurlaritza - Gobierno Vasco :: Gazteen % 42k modu arduratsuan kontsumitzen du\nKontsumo arduratsua zabalduago dago Bizkaian, adinarekin gero eta handiagoa da eta emakumeak zertxobait arduratsuagoak dira.\nEuskal gazteen % 42k modu arduratsuan kontsumitzen du, Gazteen Euskal Behatokiak egin dun azterketaren arabera. Eusko Jaurlaritzako Kultura, Gazteria eta Kirol sailburuordeak, Antonio Riverak, eta Gazteriaren zuzendariak, Natxo Rodriguezek, aurkeztu dute gaur goizean aipatutako azterketa hori. Kontsumo arduratsua zabalduago dago Bizkaian, adinarekin gero eta handiagoa da eta emakumeak zertxobait arduratsuagoak dira.\n"Gazteak eta kontsumo arduratsua" azterketa zenbait banakako telefono-inkesten bidez egin dute. Euskadin bizi diren 15 eta 29 urte bitarteko 1.500 pertsonari galdetu zaie. Helburua, talde horren kontsumo ereduak aztertzea zen, betiere kontuan izanda nola, zer eta zenbat kontsumitzen duten. Halaber, identifikatu nahi izan da ea gazteek dakiten norbanakoarentzat eta gizarte zein ingurumen mailan zein inplikazio dituen edozein produktu edo zerbitzu kontsumitzeak.\nKontsumo arduratsuaren kontzeptua, benetako beharrei egokitzen diren kontsumo ohiturekin lotuta dago, eta horiek ingurumena zaintzen eta gizarte berdintasuna lortzen laguntzen dute. Arau horiekin, kontsumo arduratsuaren Indizea kalkulatzeko ondokoak baloratuko dira: gazteen kontsumoaren arrazionaltasuna, étika, iraunkortasuna eta aukerako praktikak.\nAzterketaren arabera, erdi-goiko kontsumo arduratsua egiten duten gazteen ehunekoa % 42 da (% 14k goi-mailakoa, % 28k erdi mailakoa eta % 58k behe mailakoa du).\nKontsumo arduratsuari dagokionez, erdi eta goi mailan dauden pertsonak taldekatuz gero, Lurralde Historikoen arabera ezberdintasun esanguratsuak ikusi dira. Bizkaiko gazteak % 47 dira, Gipuzkoan, berriz, % 38 dira eta Araban % 34k osatuko du talde hori. Halaber, zaharragoak badira, goi-erdi kontsumo arduratsuaren maila handiagoa izango da; 15 eta 19 urte bitarteko pertsonen artean kopurua % 35 da eta, 25 eta 29 urte bitartekoen artean, berriz, % 46 da. Sexua kontuan izanik, ez da haien arteko alde handirik topatu, baina emakumeen kopurua (% 43) gizonena (% 41) baino zertxobait handiagoa da.\nEuskal gazteen % 58k modu arrazionalean kontsumitzen du\nKontsumo arrazionalak esan nahi du produktu edo zerbitzu bat modu kontzientean eta hausnarketaren ondorioz eskuratzen dela. Ondokoak gain hartzen ditu: erosketa aurreko unea (zer erosi, zenbat gastatu, non erosi, noiz erosi), eta nahi ez diren ondorioak sortuz gero (aberiak, egoera txarrean dauden produktuak, funtzionamenduaren zailtasunak) jasoko dugun arreta.\nGazte kopuru handiak egiten du hori guztia: erosi baino lehen, produktua ondo dagoela egiaztatuko dute (% 84) eta arazorik badute erreklamatu egingo dute (% 82). Gainera, % 72k dio eskaintzez eta beherapenez baliatzen dela, % 71k faktura egiaztatzen du, % 68k aldez aurretik pentsatu du zer erosiko duen, % 61k itzulitako dirua ondo dagoela egiaztatzen du eta % 51k garantia egiaztatzen du.\nBaina erdiek baino gutxiagok aztertuko dute zein prezio dituzten hainbat dendatan (% 49); % 45k aldez aurretik pentsatu du zenbat ordainduko duen; % 37k etiketak aztertzen ditu eta % 32k erabiltzeko argibideak irakurtzen ditu.\nGizonen kontsumo arrazionalaren indizea emakumeena baino handiagoa da (% 63 eta % 53, hurrenez hurren), eta handiagoa da adin zaharragoa dutenen artean (15 eta 19 urte bitartekoen artean % 48 baino gehiago da eta 25 eta 29 urte bitartekoen artean % 66). Arabar eta bizkaitar gazteek (biek % 61 dute), gipuzkoar gazteek (% 52) baino modu arrazionalagoan kontsumitzen dute.\n% 15k baino ez du modu etikoan kontsumitzen\nKontsumo etikoak aukera zuzenagoak, solidarioagoak eta ekologikoagoak baloratuko du, ez soilik norberaren onura. Luxurik ezari garrantzia ematen dio, bizitzeko modu kontziente bat izango da eta, kontsumitzea baino, beste jarduera batzuk izango dute garrantzi handiagoa; gainera, benetako beharren eta ezarritako beharren arteko desberdintasuna egiten du. Produktua edo zerbitzua zein baldintza sozial edo ekologikoekin burutu duten galdetuko dio bere buruari.\nJokaera horien artean, gazteen artean ohikoena ondokoa da: euren buruari galdetzea erosiko duten produktua benetan behar duten edo ez (% 63). Gazte gutxiago arduratzen dira sortutako zabor edo hondakinez (% 19), erabilitako lehengaiaz (% 19), ekoizpenaren ondorioz gizarte injustiziaren bat suertatu den (% 16) edo ekoizpenak zein garraioak duen ingurumen inpaktuaz (% 14).\nSexuen arabera ez dago alde handirik, baina zaharragoek kontsumo etiko handiagoa egiten dute: 15 eta 19 urte bitartekoen kasuan % 11koa da eta 25 eta 29 urte bitartean % 18 da. Lurralde Historikoak kontuan izanda, Bizkaian eta Gipuzkoan Araban baino ohikoagoa da.\n% 22k aukerako kontsumoarekin lotutako jarduerak burutzen ditu\nAukerako kontsumoa erosteko eta saltzeko betiko kanaletatik aldentzen da eta nahiago du produktuak berriz erabiltzea, bai trukeak eginez, etxekoei eta lagunei lagaz, bigarren eskuko produktuak erosiz edo bidezko merkataritzako produktuak erosiz.\nOhikoagoa da etxekoen eta lagunen arteko trukeak egitea (% 42). % 23k beste batek erabilitako arropa jaso du eta % 14k zerbait erosi du beste batekin batera. % 8k bigarren eskuko produktuak erosi ditu. % 4k bidezko merkataritzako produkturik erosi du; % 3k bigarren eskuko produkturen bat saldu du eta % 1k baino ez du parte hartu trukeak burutzeko merkatuetan.\nGipuzkoako gazteen aukerako kontsumoa (% 26) Bizkaiko gazteena (% 21) baino handiagoa da eta, azken hau, arabar gazteena baino handiagoa (% 16).\nEuskal gazteen % 41k modu iraunkorrean kontsumitzen du\nKontsumo iraunkorra erabili eta bota kulturatik, behin soilik erabiltzen diren produktuetatik, pakete gehiegi jartzetik, etab.etik. aldenduko da. Giltzarria da eguneroko errutinetan gutxiago kontsumitzea, ingurumena gehiago zainduko duten produktuak eta zerbitzuak eskuratzea, birziklatzea, energia aurreztea, etab.\nEuskal gazteek barneratuago dituzten arau horiek: erdiak baino gehiagok bereizten du etxeko zaborra (% 76), ur kontsumoa mugatzen du (% 71), berokuntzaren eta aire girotuen kontsumoa mugatzen du (% 71), Garbiguneak erabiltzen ditu (%69), kontsumo txikiko lanparak erabiltzen ditu (% 67), oinez edo bizikletaz joaten da joan beharreko lekuetara (% 64), guztion garraio publikoa erabiltzen du edo auto abeste batzuekin batera erabiltzen du (% 64), erosketak egiteko bere poltsa edo orga eramaten du (% 63 %) eta hemengo eta denboraldiko frutak eta barazkiak erosten ditu (% 52).\nBaina erosketekin lotura duten ohiturek, hala ere, gutxiagotan egiten dituzte: % 34k baino ez da saiatzen pakete gutxiko produktuak erosten; % 32k erosten ditu produktu birziklatuak; % 18k saiatuko da zenbait produktu ez erosten ingurumen arazoak direla-eta, eta % 17k erosten ditu produktu ekologikoak.\nSexua eta Lurralde Historikoa dira kontsumo iraunkorrari dagokionez alde handienak erakutsi dituzten aldagaiak. Emakume gazteek (% 47) gizonek (% 35) baino modu iraunkorragoan kontsumitzen dute, eta kontsumo iraunkorra zabalduago dago Bizkaian (% 46), Araban (% 36) eta Gipuzkoan (% 36) baino.\nGobierno Vasco Irekia :: El 42% de la juventud vasca consume de forma responsable http://t.co/50pHFSC7\nRT @Irekia_News: El 42% de la juventud vasca consume de forma responsable. http://t.co/2P8iTfo3\nConsumo_Responsable_y_Juven... 100 KB (application/pdf)\nEuskotreneko tranbia zerbitzuak Gasteizko Landaberde kalean larrialdi-simulakro teknikoa burutuko du\nGizarte sareetan parte hartzen duten 4 nerabetik batek harreman pertsonala burutzen du 'sarean' ezagututako jendearekin


PPT - URTEAN ZEHAR 7. domeka PowerPoint Presentation - ID:5306915\nURTEAN ZEHAR 7. domekaPowerPoint Presentation\nURTEAN ZEHAR 7. domeka\n<iframe src="https://www.slideserve.com/embed/5306915" width="600" height="485" frameborder="0" marginwidth="0" marginheight="0" scrolling="no" style="border:1px solid #CCC;border-width:1px 1px 0;margin-bottom:5px" allowfullscreen webkitallowfullscreen mozallowfullscreen> </iframe>\nURTEAN ZEHAR 7. domeka - PowerPoint PPT Presentation\nURTEAN ZEHAR 7. domeka. SALMOA (102). Errukior da Jauna eta bihozbera. Ene arima, goratu egizu Jauna, nire barru osoak Haren izen deuna. Ene arima, goratu egizu Jauna, eta ez ahaztu Harek zuri egina. Errukior da Jauna eta bihozbera. Errukior da Jauna eta bihozbera.\nPowerPoint Slideshow about 'URTEAN ZEHAR 7. domeka' - hedia\nErrukior da Jauna\nEne arima, goratu egizu Jauna,\nnire barru osoak Haren izen deuna.\neta ez ahaztu Harek zuri egina.\nBerak parkatzen ditu zure hobenak,\nosatzen zure gatxak danak;\naskatzen dau heriotzatik zure bizia,\nemoten deutse koroetzat\ngrazia eta errukia.\nErrukior da Jauna ta bihozbera,\nhasarre-gatxa ta guztiz onbera.\nEz dihardu gugaz\ngure hobenen neurrira,\nez deusku ordaintzen gure erruen harira.\nurrun dagoz alkarregandik,\nhain urrun bialtzen ditu\ngure gaiztakeriak gugandik.\nAita bere semeetaz erruki oi dan bezala,\nerrukidun da Jauna.\nKristoren berbea beteten dauanagan,\nbetea dago egi-egiaz.\n”Maite egizuez zuen arerioak...”\n”Izan zaiteze, Beraz, on-onak,\nzeruetako zuen Aita\non-ona dan lez”\nImmunologia: gorputzaren defentsa.\nERDI AROKO HIRIA\nNerbio-sistemak harreman-funtzioa zuzentzen du. Garuna organo garrantzitsuena da.\nEGUN BATEKO PLANIFIKAZIOA\nHELBURU ETA EMAITZETARA BIDERATUTAKO KUDEAKETA BULTZATZEKO FORU DEKRETUA\nPERTSONAIEN HITZAK KONTAKETAN: ESTILO ZUZENA ETA ZEHAR ESTILOA\njarduera ludiko egokiak eskainiz hezitzaileek nola\nEUSKARAREN ERABILERA SUSTATZEKO ZENBAIT JARDUERA\n26 de marzo 2006\nURTEAN ZEHAR 14. igandea\nZer da gauerdiko eguzkia?


“Lan asko egin eta gero, gaztaren merkatua zabaltzea lortu dugu” - Mallabia - Anboto.org\nAitziber Basauri 2020-07-13 13:00\nRuben Markina esne ekoizlea izan da urteetan, eta orain bospasei urte, egoera ekonomikoak bultzatuta eta osagarri ekonomiko moduan, gazta ekoizten hasi zen, behi-esneagaz. Orain, negozioaren ardatz du Axeleku gazta. Salmenta zuzena eginez eta azoketan saltzen du. Markinako Abarka antzerki taldean jarduteko ere ateratzen du denbora Markinak.\nTradizioz, gurago dugu ardi-gazta?\nBorroka handia dugu. Askok ardi-gazta baino ez dute aintzat hartzen, ezaugarri konkretu batzuk dituen gazta. Lan asko egin eta gero, gaztaren merkatua zabaltzea lortu dugu azken urteetan. Behi- edo ahuntz-esneagaz egindako gazta produzitzen hasi gara. Ipar Euskal Herrian milaka gazta mota daude.\nZein ezaugarri ditu zuen gaztak?\nGazta erdi ondua egiten dugu. Oso suabea, koipetsua eta oso erraz jatekoa. Baina laban deseginez gero indar handiko zaporea hartzen du.\nZuk zein gazta gurago duzu?\nGazta gutxi jaten dut. Ez naiz batere zalea. Urte askoan ez dut probatu ere egin, higuinduta. Etxean, aitak Idiazabal gazta jaten zuen.\nGaztagilea zara ofizioz eta antzezlea afizioz. Markinako Abarka antzerki taldean ari zara. Zer dela-eta hasi zinen?\nKasualitatez, orain bost bat urte. Ez nuen neure burua horretan ikusten, baina proba batzuk egin eta gustua hartu nion. Sortze prozesua oso polita da, eta gogorra. Emanaldien aurreko lantze prozesua gustatzen zait gutxien.\nZelan eragin dizu koronabirusaren krisiak gaztagile moduan?\nKalte egin digu, baina ondo moldatu gara. Orain askoz ere eskari gehiago ditut eta produkzioa gehituko dut. Berrogeialdian ohiko bezero batzuk gazta bi hartzetik zortzi hartzera pasatu dira, adibidez.\nBehi-esnearen iragarki bategaz eman zenituen lehenengo pausoak.\nBai. Orduan sortu zitzaidan jakin-mina. Bigarren bat etorri zen gero, eta oso gustura ibili nintzen. Bada, ikastaro batzuk egin nituen, Ainhoa Aierbegaz lehenengo eta Pablo Malogaz gero. Orduan ez nuen pentsatzen antzerki munduan sartuko nintzenik, Abarka taldean hasteko aukera etorri arte.\nFilm laburretan ere parte hartu duzu.\nBira Produkzioakeko lagunen bitartez zenbait lanetan parte hartu dut: iaz, Baztango (H)ilbeltza euskal nobela beltzaren asterako iragarkian parte hartu nuen, eta Ordiziako StarBlues taldearen Zeure jabe bideoklipean. Aurretik, Tentación (2014) film laburrean parte hartu nuen. Azkenengoz, Animal Lovers film laburrean parte hartu dut, ikus-entzunezkoen prestakuntzarako eta ekoizpenerako Larrotxene Bideoko (Donostia) ikasle batzuek egindakoan. Orain aste bi estrenatu zuten, Donostiko Antzoki Zaharrean. Figurante lana ere egin dut, Fuego, Handia, Operación Concha eta Oreina filmeetan.\nPertsonaia batek hala eskatuz gero, moztuko zenuke bizarra?\nBai, baina ernegatuta. Orain pare bat urte moztu nuen. Aurretik, arrosa kolorez tindatu nuen, alaba gazteenak aupada bota eta gero. Moztu nuenean konturatu nintzen bizarra behar nuela. Bizarrik barik Gru ematen dut (Mi Villano Favorito).\nBadago pertsonairen bat bereziki gustatu zaizuna?\nDenak. Hala ere, ez nauzue dotore plantagaz ikusiko! Itxuragaitik, astakiloaren edo maltzurraren papera egitea tokatu zait. Eta gogoko dut.\nZein da gatxen egin zaizun papera?\nNorberarena da paperik gatxena.\nOso mozorro zalea ere bazara…\nOso inauterizalea naiz, bai. Iaz, Korrika 20 Mallabitik pasatu zenean ere mozorrotu nintzen; azken momentuko kontua izan zen, eta barre batzuk egin genituen. 50 metro baino ez nituen korrika egin.


Neguko kirolak: Eskien gainean mugarik ez | Aldizkaria | EROSKI CONSUMER\nNeguko kirolak: Eskien gainean mugarik ez\nGabezia fisiko edo sentsorial larriak nozitzen dituzten pertsonek ere goza dezakete elurretako kirolen praktikaz\nPistan, eskiatzailea eserita, eski bakarraren gainean jira eta biraka ikustean edo, bikote batek elurretan bi lerro paralelo perfektu uzten dituenean, itsu-mutilaren arrastotik... geuk ere horrelako teknikaren jabe izan nahi genukeela pentsatu izan dugu askotan. Horrelakoetan onartu beharrean gaude: kirolak berdindu egiten gaitu denok edo, hobeki adierazteko, esfortzua egiteko gaitasunaren arabera sailkatzen gaitu. Horrek ez du inongo zerikusirik mugapen motor, sentsorial edo intelektualekin.\nEski alpinoa -egokitu eta normalizaturik- eta antzeko kirol asko eta askoren praktika Bigarren Mundu Gerra amaitzean hasten da. Urte haietan errehabilitazio-teknikak modernizatu eta gerrateko beteranoen neurrirako kirol mota zenbait egokitu eta sortu ziren. Geroztikako beste hainbat liskarrek -Vietnamgo gerrak, adibidez- lesioek ezinduta, gizakiak bizimodua gurpil-aulkitik mugitu gabe egin behar zuenean edo, leku batetik bestera joateko, itsu-mutila ezinbestekoa zuenean, kirol batzuk praktikatzea askatasun-sentsazioa handitu egiten zuela egiaztatu zuten. Naturarekiko harremanaz gozatuz elurretan barrena irristatzean, abiadura eta ingurunea lagungarri baliotsuak dira. Aldez edo moldez ezinduak dauden pertsonei jarduera kolektiboetan esku hartzeko ez ezik, bestelako mesedeez ere (taldean integratzea, nork bere burua gainditu edo hobetzea, etab.) baliatzeko aukera eman die eskiak. Bost axola erabat edo hein batean itsua izatea, bizkarrezur-muineko lesio larria nozitzea, ahalmen intelektuala murriztuta edukitzea. Eskia ez dago mugatua, aukera askoren arabera aldatzeko modukoa da-eta.\nEski mota zenbait\nEserita eskiatu behar duten pertsonentzat eratua, gorputzaren goialdean indar handia, oreka ona eta enbor malgutasuna eskatzen ditu kirol mota honek. Kirolaria, eskiari loturiko euskailuri erantsita dagoen eserlekuan jarririk, sarraila antzeko batek atxikitzen dio euskailua oholari. Orekan joateko eta birak egiteko, eskiatzaileak estabiloak (muturretan eskiak dauzkaten makulu egokituak) dauzka esku banatan. Monoskiaren diseinuari esker eskiatzailea teleaulkian bakarrik igo daitekeenez, independentzia handiz jarduteko aukera ematen dio kirolari ezinduari. Monoskian dabilen eskiatzaileak oso-oso maila altua har dezakeenez, zailtasun handiko pistetan eta beltzetan ibiltzera iritsi daiteke.\nBiskia ere eserita eskiatzen duten pertsonentzat eratu zen, baina eskiatzaile hauek mugikortasun eskasa eta indar gutxi dute gerritik gorakoan. Azpialdean bi eski dauzkan beira-zuntzezko eserlekuan ipinita doa eskiatzailea; honetan, monoskiak baino oinarri zabalagoa duenez, eroso eta errazago ibiliko da. Biskian ere autonomia handiz jardun daiteke kirolaria, bi estabiloren laguntzarekin. Eskiatzaile hasberriek laguntza handiagoaren premia dutenek, monitoreak ezarritako zinten bitartez estekaturik, barra bati loturik eraman ditzakete eskuak.\nHonelako eski mota hanka moztua daukaten edo poliomielitis nahiz hemiplegiak jota dauden pertsonentzat da egokia. Hiru aztarnaren gainetik eskiatzen dutenek eski arrunt bat eta bi estabilo luze daramatzate eta hiru horietan dituzte euskarriak. Aurrerapen handiak egiten dituzte kirolariok modalitate honetan.\nLau aztarnako eskiatzaileek bina eski eta bina estabilo darabiltzate. Lau euskarri horiek eskiatzaileari egonkortasuna eta biratzeko aukera eskaintzen diote. Bi eskik eta bi estabilok elurretan lau euskarri izatea bermatzen diote pertsonari. Batzuetan, eski-muturrak elkarlotzen dituzten mekanismoak ezartzen zaizkie, eskiak elkarri ez gurutzatzeko eta, bide batez, oreka hobea lortzeko. Makuluekin dabiltzan pertsona gehien-gehienek eskia dezakete lau aztarnarekin.\nEskietan, ikusmenik gabe\nItsuek praktikatzen duten eski alpinoa da, seguruenik, modalitaterik ezagunena baina horrek ez du esan nahi deigarria gertatzen ez denik. Nekez konbentzi dezakegu ikusten ez duen inor aldapaz behera abia dadin, geroz eta azkarrago joateko. Horregatik, taldeka praktikatzen den kirol mota honetan gidari ikuslea ezinbestekoa da, gainerakoak ere pistan behera irrista daitezen. Horretarako nahitaezkoa da eskiatzen maila ona agertzea eta entrenamenduan ordu asko ematea. Erabat itsu ez diren pertsonek gidariari ikusmenez segitzen diote. Eskiatzaileak zehaztasun osoz jarraitu behar dio atzetik gidariari, honek utzitako arrastotik irten gabe saiatuz. Gidariak keinu nabarmenak egingo dizkio informazioa emateko edo, bestela, ahotsez adieraziko dio esan beharrekoa. Erabat itsuak diren eskiatzaileak abiadura txikiagoan ibili ohi dira, soinuaren arabera (gidariak bizkarrean daraman bozgorailutik irteten den ahotsa, alegia) bakarrik orienta daitezkeelako.\nEski estazioak ezintasunak dituzten pertsonentzat legeak xedatutako mugetatik haratago egokituak egotea derrigorrezkoa ez den arren, kolektibo hori pistek, monitoreek, pertsonalak eta seinaleek aintzat hartzeak sentsibilitate goresgarriaren eta -zergatik ez?- enpresa-jokaera egokien erakusle da. Horren adibide bat, egunetik egunera horrelakoak ugaltzen ari direla ahantzi gabe, La Molina eski estazioa da: azken hamar urteotan instalazioak hobetzen ahalegindu dira bertako arduradunak, bertara edonork ateak zabalik izan ditzan (ikasteari loturiko guztian, batik bat: eskiatzen jakinez gero, bost axola zein baldintzatan edo nolako ahalmenez praktikatzen den).\nIaz, esate baterako, pertsona ezinduek diseinatu eta beraientzat egokituriko pista inauguratu da. Horren helburua zailtasunak dituen jendea eskiatzen hastea denez, pistak teleaulki berezia (zinta eroalearen modukoa), eskiatzaileaz eta bere laguntzailez artatzeko etxola bat eta berariazko aparkaleku plazak dauzka. Horiez gainera, igogailuetako pertsonala berariaz prestatzeko ikastaroak antolatu eta, eski estazioan bertan, natur guneari egokituriko kiroletako teknikariak prestatzeko zentroa ere eratu da. Ezinduen kolektiboaz artatzeko jomugaz Aragoiko Aramon osatzen duten estazioek ere bat egin dute: bitarteko kafetegietan, elurretatik zuzenean komunetara eta kafetegira sartzea ahalbideratzen duten gurpildun aulkiak dauzkate eta igogailu mekaniko gehientsuenak ezintasunen bat duten erabiltzaileek balia ditzakete. Enpresa-politikaren parte bat da, era berean, pertsonala igogailu mekanikoak eta gainerako zonak erabiltzeko eskiatzaile ezinduak prestatuko dituzten monitoreak trebatzea.\nEragozpena prezioa izan daiteke\nArgi dago, beraz, eskia egin dezaketela gradu desberdinetako kirolariek baina, horrelako ezintasunen gainetik, eragozpen serio bati egin behar zaio aurre: prezioari, alegia. Tira, ekipoa arrunta baino garestixeagoa den arren -eskaintza urria baita- urte askotarako balio du. Garestiena, ordea, prestakuntza da, pertsona ezindu batek irakasle bat berarentzat bakarrik behar duelako; baita bi irakasle ere, zenbaitetan. Nolanahi ere, eskiatzeko ateak jende guztiari zabaltzeak ahalegin partikular eta instituzionalak egitea agintzen eta merezi du, ondo frogatua baitago traumaren osteko errehabilitaziozko terapietan eskiak pazienteari hobekuntza fisikoa ez ezik, alor emozionalean ere laguntza itzela eskaintzen diola.